qundao/data-zh-poetry huggingface dataset:
溪亭对雨·其二
作者：弘历
朝代：清
体裁：五言律诗

散漫复森萧，疏零亦密飘。十分宜目送，千里慰心翘。静馥喷红芰，新声入绿蕉。繁忧一以释，书史足游遨。
溪亭对雨·其二
作者：弘历
朝代：清
体裁：七言绝句

歼磹光飞霹雳鸣，须臾峡倒复盆倾。向时酷热驱何处，顿欲添衣凉气迎。
溪亭对雨·其二
作者：弘历
朝代：清
体裁：七言绝句

每当稍望即优沾，迩日连阴大涤炎。却有渊衷筹事豫，只须应节不须淹。
溪亭对雨·其二
作者：弘历
朝代：清
体裁：七言绝句

渺茫忽失远山青，五合临书悦性灵。避雨白鹅来近岸，无端漫拟换黄庭。
溪亭对雨·其二
作者：弘历
朝代：清
体裁：七言绝句

溪亭隔久未栖迟，烟景当前耐可披。原是往年对雨趣，仍为雨足往年时。
溪亭对雨·其二
作者：弘历
朝代：清
体裁：七言绝句

竖注横排势亦豪，树林竹埭若翻涛。溪亭欲咏还思罢，不及楼头许氏高。
溪亭对雨·其二
作者：弘历
朝代：清
体裁：七言绝句

薄才望雨雨优沾，中伏吉从上伏占。漫诩休徵太如愿，吾惟慰与敬勤兼。
溪亭对雨·其二
作者：弘历
朝代：清
体裁：七言绝句

过午炎蒸觉异常，水风拂坐顿生凉。白鹅似避翎毛湿，也自依依到槛傍。
溪亭对雨·其二
作者：弘历
朝代：清
体裁：七言绝句

遂心未敢信斯然，惟有祈年意倍虔。对此亦应稍慰适，仍萦远虑廑南滇。
溪亭对雨·其二
作者：弘历
朝代：清
体裁：七言绝句

雨落平溪溪欲立，溪吞骤雨雨如无。岸傍著个溪亭好，坐对潇湘烟雨图。
溪亭对雨·其二
作者：弘历
朝代：清
体裁：七言绝句

雷声渐近云阴布，倏忽飞催雨点米。艰向溪亭图望远，平湖一片白皑皑。
溪亭对雨·其四
作者：弘历
朝代：清
体裁：七言绝句

分茶烟重不能升，泼墨重云黯欲凝。洗涤尘根归净所，耳□目视总相应。
溪亭对雨·其四
作者：弘历
朝代：清
体裁：七言绝句

山东西及河南北，率报麦登逢泽优。缱念甘凉馀数郡，未知此泽逮沾不。
溪亭对雨·其四
作者：弘历
朝代：清
体裁：七言绝句

摩醯数数笑无能，恰似银河泻玉绳。宣命林丞须细问，昆明湖水几多增。
溪亭对雨·其四
作者：弘历
朝代：清
体裁：七言绝句

斜日明辉螮蝀悬，晚晴风景报秋天。向来炎热驱以尽，头踏金�信有权。
溪亭对雨·其四
作者：弘历
朝代：清
体裁：七言绝句

既优既渥既沾频，始觉溪亭此畅神。西北风吹云净捲，碧天如洗蔚蓝新。
溪亭对雨·其四
作者：弘历
朝代：清
体裁：七言绝句

昆湖减较往年少，春夏幸因雨及时。灌稻略亏兹渥霈，定知水可足前规。
溪亭对雨·其四
作者：弘历
朝代：清
体裁：七言绝句

树色花枝净与揩，宣毫湘砚雅宜排。会心拟向园林语，不此安能识尔佳。
溪亭对雨·其四
作者：弘历
朝代：清
体裁：七言绝句

风吹万点似飞珠，宜听宜观有是乎。曲岸长堤纷落瀑，片时水志长平湖。
溪亭雨中即景·其一
作者：弘历
朝代：清
体裁：七言绝句

急点徐丝纵复横，披风襟袖飒然清。底缘泚笔艰佳句，迩日忧深意未平。
溪亭雨中即景·其三
作者：弘历
朝代：清
体裁：七言绝句

回青禾黍绿铺塍，晏坐溪亭涨影增。略有閒心揽烟景，将无即此忘兢兢。
溪亭雨中即景·其二
作者：弘历
朝代：清
体裁：七言绝句

水阁珠帘面面垂，几馀清切坐来宜。高低杨柳舞无定，舒卷烟云态越奇。
溪亭雨霁
作者：弘历
朝代：清
体裁：七言绝句

阵云犹是夏峰尖，嘉霔倾盆尽涤炎。蓝蔚天光忽澄霁，无边秋意一时添。
溪流
作者：弘历
朝代：清
体裁：五言绝句

溪流勃雨后，雨止流亦止。剿袭为学者，奚以异乎此。
溪源
作者：弘历
朝代：清
体裁：五言绝句

溪源一脉注，往往成大川。因之复白圭，慎兹纶綍宣。
溪窗夕眺
作者：弘历
朝代：清
体裁：七言律诗

春岸维舟驻渚宫，水天閒凭夕窗中。扁舟去者谁浮月，破席泠然尚受风。一缕长堤柳已绿，数家野店杏将红。明朝整辔行遵陆，意托烟波渺不穷。
滇南
作者：弘历
朝代：清
体裁：五言绝句

滇南奏书至，雨旸时不违。慰在万里外，愁萦千里畿。
滋阳览古
作者：弘历
朝代：清
体裁：七言律诗

岂系寻文嵫与滋，禆灶往事徒堪嗤。汶泗清流曾不改，邹鲁遗风宛在兹。达巷阙党传圣迹，东郡南楼想杜诗。我无佳句酬揽结，聊纪戊辰春仲时。
滞雨
作者：弘历
朝代：清
体裁：古风

我游玉泉倚晴楼，方欣宜晴晒麦好。回舟已觉山云生，心希云散曦光皛。其夜遂有细雨零，淅淅沥沥直到晓。晓来更觉特霶霈，幸而傍午云散巧。次日之晚复作阴，宵虽微霏晨复浩。已午稍歇仍棼丝，至晚其势殊未了。问之京兆碍麦否，却称九分已收早。所馀十分才一耳，无碍饼饵登秋宝。究为美中之不足，惜恐发青惄如�。况当避暑迨发轫，亦廑仆役劳行潦。因思今春及首夏，从未望雨忧心搅。斯之望晴愁固当，世间双美谁常保。
滦州咏事
作者：弘历
朝代：清
体裁：七言绝句

滦河经处号滦州，攻得弃还旧迹留。赏得罚还事均往，至今惟有水南流。
滦江
作者：弘历
朝代：清
体裁：古风

今岁滦江水甚微，诚以入夏缺雨故。深处不过三四寸，浅者或致沙嘴露。河阳原有别墅在，小舟牵拽乃可渡。前日西北云容重，情知当得山雨遇。果然千峡落暴涨，冲桥适值狂波怒。涨过仍此成浅川，其涸立待言可悟。其涸立待言可悟，故吾不取不虞誉。
滦河捕鱼·其一
作者：弘历
朝代：清
体裁：七言绝句

野滩片片起驾鹅，荡桨中流乐意多。髣髴江乡三月景，西风红叶小滦河。
滦河捕鱼·其二
作者：弘历
朝代：清
体裁：七言绝句

滦河水自上都流，顺水行如风送舟。最是关仝得意笔，苍山野渡正初秋。
滦阳别墅
作者：弘历
朝代：清
体裁：五言律诗

一舸渡滦江，书堂倚碧㟅。草香欣得路，松翠故笼窗。最是三秋好，曾谁空谷跫。涛音与峰态，声色自摐摐。
滦阳别墅
作者：弘历
朝代：清
体裁：七言律诗

丛樾中间得路便，虚窗四启眄青莲。可知秋景会今日，未到岩斋又二年。天淡云閒常不改，蝶黄花紫自相怜。何妨傍午还馀热，松下风来便飒然。
滦阳别墅
作者：弘历
朝代：清
体裁：七言律诗

别墅山阳复水阳，苍松丛里到书堂。受曦故是多逢热，延籁今番陡觉凉。碧宇无云心与净，绿坡有草鼻生香。寒蛩唧唧吟閒砌，昨岁秋声幻即常。
滦阳别墅
作者：弘历
朝代：清
体裁：五言律诗

别墅滦之北，称阳义可思。据高风自爽，当夏日犹迟。抚席过两岁，擘笺又一时。山云空际合，便雨亦云宜。
滦阳别墅
作者：弘历
朝代：清
体裁：五言律诗

别墅滦江上，轻舟一叶横。绿窗犹昨日，碧宇正秋晴。渤海如斯学，浑流不炫清。二千馀里亘，源委近方明。
滦阳别墅
作者：弘历
朝代：清
体裁：古风

别馆九秋清，飞盖一时驻。黛色参远山，籁声澄古树。江落石岸高，林稀朔风遽。依然倚轩牖，于何识来去。飒景故堪凭，流光兹可寤。
滦阳别墅
作者：弘历
朝代：清
体裁：七言律诗

又来别墅早秋天，未启閒斋向二年。草木依然成荟蔚，光阴底识有推迁。涛增古柏急鸣籁，潦退潨流缓汇川。忽忆云窗同眺处，愁怀欲遣倍凄然。
滦阳别墅
作者：弘历
朝代：清
体裁：七言律诗

叠树层椒尽态青，滦江如带泻清泠。涌金何事称图画，浮玉端知在户庭。四季风光无尽藏，百城古帙有馀馨。栖迟欲去还教住，山鸟留人亦可听。
滦阳别墅
作者：弘历
朝代：清
体裁：五言律诗

夷嵏别馆罗，回跸驻滦河。望极塞山远，秋深落叶多。青松自天矫，黄菊正婆娑。将谓诗篇富，触怀复漫哦。
滦阳别墅
作者：弘历
朝代：清
体裁：七言律诗

槐柳成阴别墅开，轩庭人静锁莓苔。虚窗饶织蟏蛸网，略彴犹支滟滪堆。山卉无名偏有艳，野流东去复西回。两峰云敛高空迥，弥望川原绝点埃。
滦阳别墅
作者：弘历
朝代：清
体裁：古风

河北为阳，河南为阴。南北如仁义，定名弗可侵。阴阳如道德，虚位随方寻。昌黎创精语，非创至理自古今。天地山河示此象，岂从原道之文垂训音。漾舟而过偶契心。仰观俯察归酌斟。
滦阳别墅
作者：弘历
朝代：清
体裁：五言律诗

渡河寻别墅，滦水喜非深。隔岁步新径，清风在故林。花香翻蝶影，叶密护禽音。最好初秋景，一年一度吟。
滦阳别墅
作者：弘历
朝代：清
体裁：五言律诗

滦北有书堂，乘流渡野航。久晴犹盛涨，处暑得微凉。兴与秋为约，心无逸是常。对时将育物，体验不拘方。
滦阳别墅
作者：弘历
朝代：清
体裁：五言律诗

滦水犹未涨，扁舟易渡河。虚轩恒好在，隔岁又相过。树下风延爽，花间鸟弄歌。雨佳晴亦可，不必较如何。
滦阳别墅
作者：弘历
朝代：清
体裁：七言律诗

滦江横渡至滦阳，松盖阴森护广堂。虽是当前尚馀热，已知不久欲成凉。遥看云影閒将淡，静听波声犹觉狂。溪狭迅消无害稼，独迟行旅正何妨。
滦阳别墅
作者：弘历
朝代：清
体裁：七言律诗

滦江虽浅小舟通，别墅阴浓绿树中。一岁一来宁可负，此时此趣正无穷。座披芸简浑忘夏，窗近松钗最受风。旧咏新题周四壁，不同同处却相同。
滦阳别墅
作者：弘历
朝代：清
体裁：七言律诗

澄澈寒潭潦已收，又来岩馆坐清秋。人家烟见翠微里，天宇晴开碧嶂头。新景高空明似画，旧题岁月迅如流。也知诗句多何益，翰墨因心会辄留。
滦阳别墅
作者：弘历
朝代：清
体裁：七言律诗

秋巡今复到滦阳，潦水澄鲜可渡航。几架书斋待留憩，四围山色是真常。傥来何必亟言去，婪热堪怜漫趁凉。著壁新题连旧什，独于斯也未能忘。
滦阳别墅
作者：弘历
朝代：清
体裁：古风

行宫有馀暇，滦水必一渡。别墅河之阳，旷览山川趣。今年滦水弱，木彴接岸路。青苗铺阪田，待泽诚甚遽。以此意徬徨，掞藻无佳句。
滦阳别墅
作者：弘历
朝代：清
体裁：古风

行宫滦之阴，别墅滦之阳。滦之水至秋仲敛，一舟原可乱而航。别墅倚山据冈阜，夏潦已到阶基傍。旧时平川数间屋，怒浪掀去馀颓墙。脩筑固不必铲除，善后须有方。适才高陇见薄收，民无菜色颇似常。安知下隰未经见，保无冻馁鲜盖藏。滦之阳，今来益切视如伤。
滦阳别墅
作者：弘历
朝代：清
体裁：五言律诗

间雨利禾麦，而无暴涨增。沙川原致浅，野舫尚堪乘。一径林中得，千山座上凭。心神托清迥，摘句亦相应。
滦阳别墅
作者：弘历
朝代：清
体裁：五言律诗

阴森灌木稠，别墅小延留。雨过山当户，风来夏似秋。依然饶静赏，不息俯澄流。学海终能至，因之悟进修。
滦阳别墅
作者：弘历
朝代：清
体裁：五言律诗

雨后渡滦河，拍堤驶涨波。秋风如故识，别墅又新过。砌卉芳偏野，庭松凉入多。悠然得深趣，山鸟答清哦。
滦阳别墅
作者：弘历
朝代：清
体裁：五言律诗

雨短滦江浅，牵舟略可行。一年才一至，惟静复惟清。粉蝶随风起，山禽傍晚鸣。西峰云密布，希泽念重萦。
滦阳别墅·其一
作者：弘历
朝代：清
体裁：五言律诗

临水背山地，青纱白板斋。径蹊将俗远，几席与清皆。峰色翠当户，松阴绿到阶。若非章奏至，自许傲无怀。
滦阳别墅·其一
作者：弘历
朝代：清
体裁：七言律诗

别墅萧閒滦水阳，到来依旧阅秋光。拿青古茂松千尺，环碧高低山一房。时听鹿声还隔岭，每看蝶影或踰墙。墨壶琴荐都清洁，消得敲吟引兴长。
滦阳别墅·其一
作者：弘历
朝代：清
体裁：七言绝句

岩斋潇洒暂栖迟，回跸欣当秋杪时。岸际潦澄知水性，林间叶落见山姿。
滦阳别墅·其一
作者：弘历
朝代：清
体裁：五言律诗

玉露金风候，背山临水居。捎檐青笋箨，罨牖紫芙蕖。泉响寻源听，诗成凿壁书。名山有宿约，隔岁一相于。
滦阳别墅·其三
作者：弘历
朝代：清
体裁：古风

稍坐松下石，松声凉谡谡。露濡今秋花，峰挂千年瀑。天地自空阔，山川多静淑。灵均会此趣，所居无须卜。
滦阳别墅·其三
作者：弘历
朝代：清
体裁：七言绝句

落叶惊风阶砌填，深秋烟景剧堪怜。黄花不为重阳度，露染霜皴著意鲜。
滦阳别墅·其二
作者：弘历
朝代：清
体裁：五言律诗

一自前秋别，经年未到山。爱伊仍荔径，引我辟云关。落叶惊禽起，徂云带日还。诗人易看待，最喜是萧閒。
滦阳别墅·其二
作者：弘历
朝代：清
体裁：七言绝句

俯畅遥吟天宇宽，捎檐竹籁戛轻寒。宜人只有霜枫好，添得中峰几叠丹。
滦阳别墅·其二
作者：弘历
朝代：清
体裁：七言律诗

朝晡凉爽午犹炎，节候初秋塞外占。叶始作红仍隐绿，潦将就减乍平添。报寒野蝈常依砌，饷蜜山蜂不离檐。应接翻嫌略无暇，峰容波态此中兼。
滦阳别墅·其二
作者：弘历
朝代：清
体裁：五言律诗

湍流无略彴，济渡一舟通。每到消尘念，从知秘化工。川岩独钟秀，天地不言功。欲学轩辕访，瞠乎拜下风。
滦阳别墅·其五
作者：弘历
朝代：清
体裁：五言律诗

嶕峣矗黛螺，净沐雨初过。堤色留新涨，溪声送逝波。窗虚延月桂，地僻足烟萝。吟兴前秋似，前秋人若何。
滦阳别墅·其五
作者：弘历
朝代：清
体裁：七言绝句

秋色随宜境趣赊，越于深处见清嘉。万山九月三间屋，不惹閒情长道芽。
滦阳别墅·其四
作者：弘历
朝代：清
体裁：七言绝句

暗流激石鸣幽涧，翠影扶松上绮窗。洗涤尘根归静所，好参声色自摐摐。
滦阳别墅·其四
作者：弘历
朝代：清
体裁：五言律诗

本是庙堂人，宵衣未解忧。却饶山水趣，佳景辄为留。琴书静白昼，台馆张高秋。长揖谢安羡，烟霞不可俦。
滦阳别墅作
作者：弘历
朝代：清
体裁：七言律诗

云庄松坞小栖迟，潦尽烟凝飒景宜。两月促阴流水逝，半窗暖日片时披。知来藏往参辞易，孔有大成咏雅诗。祗觉筹边心益切，一回西望辄神驰。
滦阳别墅作
作者：弘历
朝代：清
体裁：七言律诗

校猎言旋驻葆旗，萧閒山馆偶栖迟。明看绿叶添红叶，默识来时作往时。秋意已随月西转，溪声那共水东驰。虚窗点笔消兰篆，不搆文澜引静思。
滦阳别墅放歌
作者：弘历
朝代：清
体裁：古风

山南为阳山北阴，水南为阴水北阳。阴阳错综无定位，南北对峙有定方。淮阴亦有韩，汉阳亦有张。首阳亦有夷，山阴亦有王，彼皆幸生文字邦。地灵人杰相膻芗，滦阳别墅开书堂。此山此水岂非有自禅通循蜚之鸿荒，惜无人而过问，然未失其真常。是时秋风八月含微凉，寒潭潦水澄滦江。扁舟径渡少留憩，庭前松树蟠龙苍。山自崇崇，水自汤汤。即此今昔，谁曰沧桑。痴哉岘山之碑，令人徒笑叔子羊。
滦阳别墅有会
作者：弘历
朝代：清
体裁：古风

山南谓之阳，山北谓之阴。水阴则南岸，水阳则北浔。山水似相迕，其故在日临。不同之大同，理趣宜玩斟。拘墟苟循名，刻舟惟褊心。
演关雎诗十首·其一
作者：弘历
朝代：清
体裁：四言诗

有雎者鸠，和鸣关关。言求其匹，载涉其澜。载涉其澜，载泛其流。言求其匹，于彼中洲。中洲瀰瀰，河水泚泚。言求其匹，有蘋有芷。
演关雎诗十首·其七
作者：弘历
朝代：清
体裁：四言诗

猗猗荇菜，素波濯之。左之左之，薄言擢之。猗猗荇菜，素波渫之。右之右之，薄言撷之。猗猗荇菜，素波激之。悉率左右，薄言缉之。
演关雎诗十首·其三
作者：弘历
朝代：清
体裁：四言诗

维荇之菜，其根菁菁。潜彼中泠，溯流从之，时则逢之。维荇之菜，其叶离离。潜彼中湄，溯流洄之，时则披之。
演关雎诗十首·其九
作者：弘历
朝代：清
体裁：四言诗

荇菜之芳兮，锜釜湘之。荇菜之茜兮，豆豋荐之。荇菜之脩兮，明堂羞之。
演关雎诗十首·其二
作者：弘历
朝代：清
体裁：四言诗

娈彼淑女，言洁其容。其容孔硕，勖君子之躬。娈彼淑女，言敕其仪。其仪不忒，勖君子之思。娈彼淑女，言正其色。其色斯庄，勖君子之德。
演关雎诗十首·其五
作者：弘历
朝代：清
体裁：四言诗

佩玉之瑳，长袿婀娜。逝肯适我，独寐寤歌，云何其可。澹兮如菊，温兮如玉。在彼空谷，独寐寤宿，乱我心曲。
演关雎诗十首·其八
作者：弘历
朝代：清
体裁：四言诗

素琴之愔愔，匪淑女之来思，畴写我心。朱瑟之曼曼，匪淑女之贲思，畴适我愿。
演关雎诗十首·其六
作者：弘历
朝代：清
体裁：四言诗

角枕粲兮，锦衾烂兮。夜漫漫兮，之子之远，行迨旦兮。翩其来思，以释我怨兮。轻飔飂兮，清漏遒兮。夜悠悠兮，之子之远，时不我留兮。翩其贲思，以释我忧兮。
演关雎诗十首·其十
作者：弘历
朝代：清
体裁：四言诗

我有钟鼓，载伐载考。以宴之子，其声肆好。我钟喤喤，我鼓逢逢。以宴之子，福禄攸同。我鼓逢逢，我钟喤喤。以宴之子，德音不忘。
演关雎诗十首·其四
作者：弘历
朝代：清
体裁：四言诗

窈兮窕兮，淑女佼兮。庶几觏之，俾偕老兮。窈兮窕兮，淑女杳兮。庶几觏之，劳心悄兮。窈兮窕兮，淑女藐兮。庶几觏之，惄如�兮。
演易台谒周文王祠
作者：弘历
朝代：清
体裁：古风

洹荡之间曰羑里，演易圣人昔拘此。天高地下皆易理，彖辞阐发权舆是。天王圣明罪当诛，千载而下真知己。巍巍之台近尺咫，夙凛师承惟四字。无忧其常忧暂耳，王季为父武为子。牧誓谅非心所喜，叩马村在河之涘，夷齐首肯吾斯语。
漕运总督毓奇奏南粮情形诗以志事
作者：弘历
朝代：清
体裁：古风

漕艘总藉水，水浅则艰行。昨岁浚中河，图深舟送轻。既浚当建闸，无闸泄莫赢。其过在司河，再三申饬明。适逢春夏旱，重载自难擎。毓奇苦无策，束手徒怖惊。遂欲留全漕，严谕屡督程。河臣及漕臣，往返咨情形。得尺则进尺，自画戒留停。众始渐知过，努力相勖勍。今日接奏牍，二进可长征。三进尾随至，秋杪或达京。览之为少慰，更为筹虑并。秋杪必阻冻，明岁迟运仍。因复降谕寄，三进留则应。直�及山东，沿途之所经。随处堪截贮，明春徐抵通。自我驻山庄，此事劳经营。岂伊谋玉食，无非筹舆情。漕艘挟南货，流通达都城。弗至货将少，万户何资生。兹乃免壅遏，军民生计平。五字志颠末，勤政尽吾诚。
漕运总督毓奇奏报淮扬等处得雨诗以志慰
作者：弘历
朝代：清
体裁：七言律诗

迎銮北上过桃清，逢雨因之奏牍呈。此是南来第一喜，况当春孟利初耕。宵连旦达优而渥，尺短寸长逮以并。却是齐郊方待泽，风前批慰惹心怦。
漕运总督毓奇奏报清口复淤江西漕船有阻运未能过淮者诗以志闷
作者：弘历
朝代：清
体裁：古风

去岁清水微，几致漕船误。幸因截留多，更加督饬屡。尚有抵通者，并分北仓贮。回空未阻冻，复命重臣赴。善后筹今岁，筑坝蓄清禦。春季河臣报，清口已畅注。旋复迁就辞，南望增忧遽。兹接漕臣奏，清弱黄仍淤。致江西尾帮，未渡淮如故。顺势开引渠，起拨勤诸务。愧无排瀹方，徒切宵旰虑。嗟嗟诸运丁，受困何频剧。加恩纵调剂，岂似顺流速。目今时行候，虔吁霈佳澍。
漕运总督毓奇巡漕御史管干珍奏报渡黄通顺签盘全竣情形诗以志慰
作者：弘历
朝代：清
体裁：七言律诗

隔日漕臣递奏章，清流畅出刷沙黄。渡船衔尾货无弃，盘舸迎头米率良。较以去年时尚早，况逢通闰日犹长。阅之实切心欣慰，虔巩惟殷敬不遑。
漕运总督毓奇报三进尾帮全数过淮诗以志慰
作者：弘历
朝代：清
体裁：古风

昨前一二年，南省逢歉岁。截漕救民饥，遑靳天庾计。兼之清与黄，非涨则不及。微湖水复弱，不足运河济。宵旰廑先忧，宣防筹次第。兹幸诸工蒇，全漕过淮暨。督催速抵通，俾免回空滞。土宜赍以售，旗丁益获利。京师市价平，万户资生赖。览章实慰庆，一顺无不遂。然此致慰由，自揣惟增愧。
漕运总督管干珍奏全漕抵通日期诗以志慰
作者：弘历
朝代：清
体裁：古风

全漕抵通州，七月实常例。后每致阻误，督饬惩惰吏。迩来乃改观，为之在人事。上年中旬八，今年下旬一。粗看迟三朝，细以闰月计。则早二十七，勤宣之所致。与叙以旌能，然实天恩赐。雨旸今岁佳，事半功全倍。回空及受兑，又可速明岁。自慰更自慎，励衷识五字。
漕运总督管干珍奏尾船出山东境并报途次得透雨诗以志事
作者：弘历
朝代：清
体裁：七言律诗

去岁运河微欠水，今年弗闰水原通。总因化筦为消息，度以津关无异同。南府恰当望泽际，甘霖正喜济农功。食天国本何非事，遇顺惟深敬畏衷。
漕运总督管干珍奏报全漕抵通诗以志慰
作者：弘历
朝代：清
体裁：七言律诗

去岁中秋到已速，今年一月早中秋。固因事在人为力，总赖功成天佑庥。水足沙疏舟自利，歉无稔有米稀留。受兹鸿贶同民乐，心惧满招躬慎修。
漕运总督管干珍奏报南漕渡黄过淮等事诗以志慰
作者：弘历
朝代：清
体裁：七言律诗

尾帮全数进瓜口，比较上年期不迟。事在人为诚有效，褒勤督惰本无私。更称月杪甘膏渥，遥望江南农务宜。只有近畿偏待泽，批朱云慰亦赍咨。
漕运总督管干珍山东巡抚吉庆各报德州等处得雨及运河水长情形诗以志慰
作者：弘历
朝代：清
体裁：七言律诗

自春徂夏德州旱，艰窘黎情屡谕询。何幸转旋赖大造，随看优渥报诸臣。均沾高下河增水，普救黍禾灾逭民。却是畿南仍望泽，一为慰一为忧频。
漕运总督管干珍等报得雨及南漕全抵天津情形诗以志慰
作者：弘历
朝代：清
体裁：七言律诗

收麦竣时望雨优，彻宵八寸渥恩稠。运河水长北来速，漕舸风资南送遒。较以抵通早去岁，期当回次毕中秋。览章岂不心生慰，此虑霖多转略愁。
漕运总督鄂宝奏留尾帮北上诗以志事
作者：弘历
朝代：清
体裁：七言律诗

黄淤重运渡船迟，早有畴咨驿递驰。更值仪封有口决，自然淮浦致川羁。难令辽时故留尾，庶便前催不误期。江省偏灾亦资赈，爰因两得遂从之。
漙仁寺瞻礼
作者：弘历
朝代：清
体裁：七言律诗

渡河梵寺礼金容，结构犹堪仰旧踪。真是虞书见尧帝，奚称宋史赞仁宗。民情乐利芃青稼，圣日光华朗碧峰。无作率由尚瞠若，亹予惟益励寅恭。
漪园
作者：弘历
朝代：清
体裁：五言律诗

一园倚南岭，十亩占西湖。荡桨到门第，开轩眄画图。鸢鱼机表察，花柳镜中铺。有术如观水，谁能舍此乎。
漪园
作者：弘历
朝代：清
体裁：七言律诗

西湖何处不清漪，围作池园因额之。一棹不妨重济胜，七言耐可乍宜诗。鸟衔蔌蔌红花片，鱼避垂垂绿柳丝。早虑侵寻占湖面，有关水利戒频为。
漪园
作者：弘历
朝代：清
体裁：五言律诗

远图映碧岭，近镜俯清波。一晌寻澄胜，五言寄静哦。虽摅赏春兴，却念占湖多。因识君难语，政无不虑么。
漪澜台
作者：弘历
朝代：清
体裁：古风

溪堂俯液池，漪澜名以此。元冰尚未酥，镜光平似砥。便有微风作，安得縠纹起。漫嫌艰副名，害不思其理。何寒弗为暖，何冰弗为水。试看凝冱间，有波在其里。
漪澜堂
作者：弘历
朝代：清
体裁：古风

书堂琼岛阴，北临太液池。冰光尚未融，漪澜聊待之。以其肖浮玉，壁写南巡诗。一以验今昔，一以增忸怩。忸怩所为何，侯度吾谁欺。
漪澜堂
作者：弘历
朝代：清
体裁：五言律诗

写照金山景，溪堂镜治同。虽殊冰与水，藉悟色原空。柳眼黄盼绿，梅心白酿红。试看凝冻者，澜意蓄其中。
漪澜堂
作者：弘历
朝代：清
体裁：古风

冰凝水不澜，而有澜之趣。其要可言诸，常谈试为谕。酷暑始严寒，新花在故树。是岂可分别，不离此寐寤。综物得通灵，会景聊属句。
漪澜堂
作者：弘历
朝代：清
体裁：古风

冰酥非尽消，液池波尚未。拖床不可乘，轻舟亦艰试。山阴有溪堂，结搆临湖裔。冻融总宜凭，乐水缅彼智。漪风虽待时，观澜恒此意。
漪澜堂
作者：弘历
朝代：清
体裁：古风

冻解液池冰，新俯漪澜漾。新澜即旧澜，兴会殊一向。书堂枕石栏，恰似浮轻舫。曾无新旧见，却解参合相。而我每拈题，詹詹觉未当。
漪澜堂
作者：弘历
朝代：清
体裁：古风

堂以漪澜名，冰冻澜何有。虽觉负其名，实则坚所守。水性本贵澄，不波乃无咎。然而澜性存，试看檐额否。
漪澜堂
作者：弘历
朝代：清
体裁：七言绝句

堂坐漪澜澜未漪，澄观恰得会心资。气机理趣无多子，好是端倪蕴酿时。
漪澜堂
作者：弘历
朝代：清
体裁：七言律诗

太液春回冰始融，溪堂如对镜奁中。隔年又印天心月，向浦微漪水面风。须识动时原有静，最欣色处了涵空。设更会得观澜术，志道成章在用工。
漪澜堂
作者：弘历
朝代：清
体裁：七言律诗

山南信步到山阴，朴斲书堂枕碧浔。新水乍欣清溢目，微波未足动澄心。度声云雁浮情迥，入影堤杨绿意深。把笔了知艰得句，其如性每爱搜吟。
漪澜堂
作者：弘历
朝代：清
体裁：七言律诗

弓样围楼镜样波，中堂俨是影清娥。漫言七宝琼居绮，不藉千枝挂树娑。檐际光翻银液藻，窗间声按羽衣歌。独予水鉴因心切，澄照何当惕对多。
漪澜堂
作者：弘历
朝代：清
体裁：五言律诗

春冰未泮湖，春气已昭苏。仙木吉祥御，绮屏瑞霭扶。获金不殊地，浮玉宛成图。比似新丰市，胡宽底藉乎。
漪澜堂
作者：弘历
朝代：清
体裁：七言律诗

湖堂北向号漪澜，太液秋风正好看。月朗雅宜常对镜，桂香那藉更薰兰。金山图画张京国，白帝权衡御水官。陡忆下河重被潦，民艰戚戚倩谁宽。
漪澜堂
作者：弘历
朝代：清
体裁：古风

溪堂塔山阴，液池俯浩渺。兹来冰尚凝，副名时尚早。然而以喻心，静安动为躁。以此别有会，不波亦自好。
漪澜堂
作者：弘历
朝代：清
体裁：五言律诗

漪澜向所称，今日对冰凝。岂弗孤名字，奚妨偶俯凭。縠纹原隐约，镜影益清澄。比似动而定，何如静不兴。
漪澜堂三叠前韵
作者：弘历
朝代：清
体裁：七言律诗

山中喜有水围堂，滉漾楣栏上下光。胜处恰宜孟王画，兴来还和老苏章。绮纨那辨文和武，甘劣休论圆与方。七字促成壁间泐，笑云付尔乐斯长。
漪澜堂再叠前韵
作者：弘历
朝代：清
体裁：七言律诗

玉局当年题此堂，重来试阅镜中光。过眸岁月真无住，漪面波澜亦有章。绕砌不妨任清浊，随流那复计圆方。促成七字言旋跸，恐就瞻民候久长。
漪澜堂即景
作者：弘历
朝代：清
体裁：七言律诗

画舫教维液沼滨，书堂仍复俯涟沦。繄吾意每观于水，懿此时方鬯以春。树鸟对鸣如唤叶，池鱼学跃尚矜鳞。轻阴琼岛称景可，土已滋膏虑雨频。
漪澜堂叠前韵
作者：弘历
朝代：清
体裁：七言律诗

泉上呀庨宛有堂，髯仙题额特辉光。源头知在若冰洞，波面看成大块章。木榻横陈一泓映，石栏周绕四围方。未能久此耽清赏，祗有勤民廑念长。
漪澜堂小憩
作者：弘历
朝代：清
体裁：七言律诗

漭沆澄虚若镜空，赢他镜者漾微风。有情鱼跃鸢飞共，无定游丝灯影同。琼岛阴含五云表，液池秋满一窗中。澡身浴德时披对，学海因之溯莫穷。
漪鉴轩有会
作者：弘历
朝代：清
体裁：古风

文轩临水裔，因以名漪鉴。鉴喻水之清，漪言水之潋。偶来坐匡床，会心不违验。鉴物取其平，漪澜譬动念。而况物之来，亦非静而憺。彼此动顺应，容光照无欠。斯理岂易致，澄怀自磨勘。
漫兴
作者：弘历
朝代：清
体裁：七言绝句

十朝弗雨率愁旱，三日连阴已虑霪。似此先忧恒往复，那辞霜鬓不骎骎。
漫兴
作者：弘历
朝代：清
体裁：七言律诗

麦期十日惜如流，细点频霏尚未优。更廑先忧虑禾黍，那饶閒绪对蒲榴。敕几每惭休徵致，揽景还慵藻思抽。言志聊因酬结习，我非甫也近多愁。
漫题
作者：弘历
朝代：清
体裁：七言绝句

向驻田盘五日常，今来三日促归装。山灵讶似云深语，静寄主人何太忙。
漫题
作者：弘历
朝代：清
体裁：七言绝句

浮云万事等閒看，独有祈年意未安。瑞是丰登灾水旱，不须占验问天官。
漫题
作者：弘历
朝代：清
体裁：七言绝句

消閒习字懒临帖，抒兴吟诗忌凑题。后乐先忧原道筦，朝乾夕惕总天倪。
漫题
作者：弘历
朝代：清
体裁：七言绝句

玉露金风朵殿隈，儒臣奏进讲章来。放朝早下三声漏，却为经筵御论催。
漫题三首·其一
作者：弘历
朝代：清
体裁：七言绝句

午日承欢宁可阙，西宫新戚祗宜忘。无悰未免犹些子，懒看椒涂进艾囊。
漫题三首·其三
作者：弘历
朝代：清
体裁：七言绝句

成败忧欣底是真，藉无缘者有谁因。了当诸虑都捐弃，一意祈年福万民。
漫题三首·其二
作者：弘历
朝代：清
体裁：七言绝句

作队龙舟银浦边，欣来揽景转忶然。八人妒节临期罢，回忆堂堂阅一年。
漫题菊
作者：弘历
朝代：清
体裁：七言绝句

鞠有黄华载礼经，何来红紫幻多形。茸儒充隐纷无数，人有如斯物可听。
漱烟亭
作者：弘历
朝代：清
体裁：七言绝句

石岛周遭湖水清，小亭一个学蓬瀛。凭谁分得仙凡界，时有波烟护柍楹。
漱琼室
作者：弘历
朝代：清
体裁：古风

石髓淙暄波，涌出如汤熟。益人同功德，每来必沐浴。弹冠与振衣，三闾语义足。虽然或异焉，大宝箴曾读。察察以为明，斯岂苍生福。
漱琼斋
作者：弘历
朝代：清
体裁：五言律诗

临泉搴荔帏，迸水上苔矶。净响真宜耳，寒光欲湿衣。鱼恬心不跃，鸟惜影忘飞。王济曾何谓，于斯辨是非。
漱琼斋
作者：弘历
朝代：清
体裁：五言律诗

复降寻崖际，水斋坐漱琼。何来金石响，绝胜管弦声。不舍科盈进，有源渠自成。底须三百丈，一例涤尘情。
漱琼斋
作者：弘历
朝代：清
体裁：七言绝句

澄观是空还是色，静聆非竹亦非丝。鸣球即在溪堂侧，戛击何须更藉夔。
漱琼轩
作者：弘历
朝代：清
体裁：七言绝句

叠石为池有屋临，引流出石赴池斟。不须搏拊琴兮瑟，却叶一夔戛击音。
漱琼轩
作者：弘历
朝代：清
体裁：七言绝句

曲涧南流往复回，琼声时漱水轩隈。大都事欲探其本，三叠知他池上来。
漱琼轩
作者：弘历
朝代：清
体裁：古风

漱乃言其形，琼乃方其色。色色与形形，不离此泉石。万物各自备，宇宙以来迹。设更喻以音，挼拿匪今昔。
漱琼轩
作者：弘历
朝代：清
体裁：古风

琼之色为白，琼之声为清。漱琼即漱石，而石当逊琼。是以溪轩上，喻言借子荆。何必称护过，齿贞心自贞。即景偶题句，晰理亦欲精。
漱琼轩
作者：弘历
朝代：清
体裁：古风

盘不乏有泉，泉所乏成池。自高而临下，往往泻无遗。引来截其往，乃赖人工为。是池贮半亩，颇渺清涟漪。源则瀑布垂，流则净练披。率可方以琼，漱石那藉奇。虽然有后言，絜矩可因思。裁成讵此哉，能弗愧乎斯。
漱琼轩
作者：弘历
朝代：清
体裁：五言律诗

盘水方流处，得教琼拟之。响为夔所戛，秀祗卞应知。荡荡轩前映，泠泠阶下披。如云漱胜石，孙楚则伊谁。
漱琼轩
作者：弘历
朝代：清
体裁：古风

盘谷富于泉，处处有流水。激石必成声，声色随喻拟。是处曰漱琼，一字兼两美。琼色洁鲜方，琼声清莫比。既宜耳之聆，复惬目之视。子荆虽误言，其实善会此。
漱琼轩
作者：弘历
朝代：清
体裁：七言绝句

绕阶铿尔复漎然，漱处宁期砺齿坚。漫谓石声兹拟玉，试思玉石未名前。
漱琼轩
作者：弘历
朝代：清
体裁：七言绝句

银流飞落擘岩青，天半宫商入耳听。设曰鸣球可相拟，吾心所愧是虞廷。
漱琼轩有会·其一
作者：弘历
朝代：清
体裁：七言绝句

泉漱石原其自然，底须躗喻齿之坚。试看瀑沫铿锵处，争论那生否与贤。
漱琼轩有会·其二
作者：弘历
朝代：清
体裁：七言绝句

漱石由来额漱琼，无非选字取新精。却思长此安穷底，笑我未忘名实情。
漾舟
作者：弘历
朝代：清
体裁：古风

树叶不见长，今日绿于昨。桃花不见开，既开亦有落。漾舟四顾春，春光已绣错。三朝宴坐斋，偶出景殊若。景光迅如斯，游情何所托。
漾舟昆明湖
作者：弘历
朝代：清
体裁：古风

平明宿雨收，却暑漾华舟。荷芰馥露气，漪澜增涨流。宛在风来凉，若济波乘浮。空翠落湖心，丛碧犹峰头。天水相与澄，报我行临秋。
潆文榭
作者：弘历
朝代：清
体裁：古风

山水易为流，贮之颇艰致。设法堰其委，成池宛可积。潆以其小名，文以其涟寄。濎濙势有舒，回旋态无匮。是皆象乎文，凭榭净几置。把笔却懒吟，陆赋言之备。
潆文榭
作者：弘历
朝代：清
体裁：古风

我昔赵州寺，画观吴道子。诚为入神手，楣间文武水。文固儒士同，武乃壮夫拟。鱼雅与鹰扬，各具其妙理。斯榭曰潆文，似于武缺矣。此义久蕴之，兹为申其旨。山林游赏处，淡荡以为美。无藉彼雄波，徒歌大风起。
潆文榭
作者：弘历
朝代：清
体裁：古风

敞榭临清池，飞流汇平水。轻风一披拂，潆文似罗绮。动以静而生，无固有之始。虽乏素琴声，寔具活画旨。曲栏偶凭间，了悟为文理。
潆文榭
作者：弘历
朝代：清
体裁：七言绝句

榭临池水潆成文，动自含风静入云。不向人间留笔迹，六朝八代厌其纷。
潆文榭
作者：弘历
朝代：清
体裁：七言绝句

潆风练影似流云，无色声天迥出群。却笑柏林吴道子，强生分别武和文。
潆文榭
作者：弘历
朝代：清
体裁：古风

盘谷富于水，而每流弗停。叠石埭为壅，颇得数亩渟。三间池上榭，泌然俯澄潆。潆以言其动，澄则其静宁。静本动为用，挈要文之灵。舍是以为文，逞藻去径庭。如曰请进之，昌黎有正型。
潆文榭
作者：弘历
朝代：清
体裁：五言律诗

石山艰致水，致水此成池。背峙峰罨画，面拖波漾漪。中和气浑抱，飞跃趣均宜。文旨于何会，片花恰落枝。
潆文榭
作者：弘历
朝代：清
体裁：七言绝句

设法筑池贮澄水，微风潆瀁宛成文。假予大块原如此，獭祭虫雕枉费勤。
潆文榭
作者：弘历
朝代：清
体裁：古风

设法贮流水，一湖水已呈。欲以美其趣，潆文向与名。然而湖无心，其文因何成。昌黎复有言，物不得平鸣。使非轻风拂，波澜宁有形。是则潆文者，亦有所藉凭。虚榭去安排，谓斯辞费评。
潆文榭
作者：弘历
朝代：清
体裁：七言绝句

静为渟澈动而潺，韵匪宫商象以閒。试看因风文自潆，岂诚有意设其间。
潞河怀古
作者：弘历
朝代：清
体裁：七言绝句

空传彭宠守渔阳，城水东西究莫详。祇有德钧卫耕稼，至今乡尚号甘棠。
潭柘寺
作者：弘历
朝代：清
体裁：七言律诗

近京古刹久名题，白足僧人守羼提。虽事庄严属有象，弗参棒喝涉无稽。几间精舍搆其左，一日驻銮旋自西。戊岁已年诗在壁，不堪重读祗悽兮。
潭柘岫云寺三叠旧作韵·其一
作者：弘历
朝代：清
体裁：五言律诗

阅年思梵域，归路别陵园。途转龙伏峪，舆遵佛耳门。山田种梨栗，村老长儿孙。此即仁民象，母为熙皞言。
潭柘岫云寺三叠旧作韵·其三
作者：弘历
朝代：清
体裁：五言律诗

华表榱题拥，奎章三字悬。象龙列依旧，调御宛当前。烛朗灯传燄，香霏闻复烟。堂堂广长者，默默示心莲。
潭柘岫云寺三叠旧作韵·其二
作者：弘历
朝代：清
体裁：五言律诗

径仄梯增磴，山深户少邻。豁开瞻殿宇，迎迓聚僧人。却以庄严好，能教施舍频。济贫亦一道，遑辟弃天伦。
潭柘岫云寺三叠旧作韵·其五
作者：弘历
朝代：清
体裁：五言律诗

柏焚结碧篆，松峙郁青霞。梵帙锁金鐍，佛龛虚绿纱。流阴真迅马，赴壑拟修蛇。得句无怀素，笑谁能写芭。
潭柘岫云寺三叠旧作韵·其六
作者：弘历
朝代：清
体裁：五言律诗

峰尚紫芙蓉，林稀气已浓。也堪骋游目，实不负吟胸。凭牖成清赏，引泉听静淙。忘言时并忘，报有自鸣钟。
潭柘岫云寺三叠旧作韵·其四
作者：弘历
朝代：清
体裁：五言律诗

佛殿傍精舍，雅堪一宿留。两株银杏护，一道玉泉流。贝叶间翻手，堵波见举头。觅心不得处，何物是情投。
潭柘岫云寺再叠甲子旧作韵·其一
作者：弘历
朝代：清
体裁：五言律诗

梵云象之胁，可以搆林园。何况诸天上，而无众妙门。擘山句闻范，活水画传孙。丁戊不言去，其时那忍言。
潭柘岫云寺再叠甲子旧作韵·其三
作者：弘历
朝代：清
体裁：五言律诗

琴峡壁如抱，壶天树似悬。既经窄径狭，忽见竺庵前。磴道开云宇，村居低野烟。后山围峻挺，簇簇涌青莲。
潭柘岫云寺再叠甲子旧作韵·其二
作者：弘历
朝代：清
体裁：五言律诗

燕山最古寺，帝里结西邻。减从留多骑，坦涂归众人。前瞻兴虽勃，回顾恨犹频。永忆蓼莪什，千秋示大伦。
潭柘岫云寺再叠甲子旧作韵·其五
作者：弘历
朝代：清
体裁：五言律诗

四字瞻尧翰，千春焕彩霞。大哉惟付物，小矣说笼纱。今昔凭窗景，光阴赴壑蛇。无言属谁得，几叶护阶芭。
潭柘岫云寺再叠甲子旧作韵·其六
作者：弘历
朝代：清
体裁：五言律诗

斜照上峰蓉，晚烟一谷浓。画情渐收目，吟思尚填胸。不辨松豪峙，惟闻泉细淙。偶然为静宿，爱听寺楼钟。
潭柘岫云寺再叠甲子旧作韵·其四
作者：弘历
朝代：清
体裁：五言律诗

昨年及前岁，各祗七言留。忽作释服返，益增洒泪流。舂音惊逝梦，诗债偿从头。景物待之久，时哉许尔投。
潮河
作者：弘历
朝代：清
体裁：古风

白河过浮桥，厗奚历迤逦。潮河带城南，弗渡遵其涘。近郭列市廛，枕堰非高峙。缓急何所赖，寻思盖久矣。谋安民自知，宁必更张屡。汹涌奔新涨，竹箭莫喻驶。昨晚东北雷，闻声今见尔。
潮河桥
作者：弘历
朝代：清
体裁：五言律诗

出口风增峭，临桥水叠波。常年度清跸，昔日此潮河。荒戍萦烟荔，山田茁雨禾。名言思守德，触景畏心多。
澄光室有会
作者：弘历
朝代：清
体裁：古风

空庭峙乔柯，虚窗临碧水。额室曰澄光，取义盖有以。昧光斯为闇，耀光亦属否。光而欲其澄，乃协含明理。玩景岂徒然，会心良于此。
澄光阁
作者：弘历
朝代：清
体裁：七言律诗

层甍出树大溪横，座俯沧浪可濯缨。近远波澜呈震泽，高低楼阁学天平。春风秋月因心会，玉镜冰壶彻骨清。临水设云如画舫，载舟便以验民情。
澄怀堂
作者：弘历
朝代：清
体裁：古风

丰泽园中堂，最古他弗若。皇祖初年间，此而事游托。政馀课农桑，民艰细斟酌。两字焕龙章，百世垂鸿略。澄怀敕万几，讵云寻独乐。
澄怀堂
作者：弘历
朝代：清
体裁：五言律诗

书堂仁祖额，两字万年垂。蔬圃缘观稼，芸窗惬搆思。楼台望南迥，镜鉴俯前披。识得晓春意，澄怀应在兹。
澄怀堂
作者：弘历
朝代：清
体裁：五言律诗

书堂搆东崦，曲径窈而深。昔日澄怀处，今朝想像临。几曾窥理窟，藉此见天心。小立浑忘去，松风飒满襟。
澄怀堂
作者：弘历
朝代：清
体裁：五言律诗

书堂搆丰泽，七十有馀年。佳境春光驻，圣人宝额悬。席珍常接引，义府足周旋。讵止羹墙慕，绍闻励勉旃。
澄怀堂
作者：弘历
朝代：清
体裁：六言诗

书堂朅尔閒凭，洒然一片壶冰。溶溶新水朗照，淡淡轻烟远凝。苔色已侵阶墄，曦光欲下窗棱。忽缱滇南军信，澄怀卒未能澄。
澄怀堂
作者：弘历
朝代：清
体裁：五言律诗

别墅多佳号，澄怀我所题。飞鱼峡之上，瀑布涧犹西。游目乐山水，甄心悟筦倪。无能斯久坐，苑外马声嘶。
澄怀堂
作者：弘历
朝代：清
体裁：五言律诗

园内此堂古，澄怀圣藻垂。图书供有怿，乐利缅无为。岂必芳华玩，端知静谧宜。未臻斯境者，且合励孜孜。
澄怀堂
作者：弘历
朝代：清
体裁：五言律诗

应接虽无暇，澄怀乃有馀。底须施藻缋，惟是爱清舒。春是四时冠，山如太古庐。何当来晏坐，重习少年书。
澄怀堂
作者：弘历
朝代：清
体裁：五言律诗

时节自新岁，琴书犹古堂。澄怀真有在，乐志永无央。庭竹静幽籁，缶梅霏细香。窗间低旭影，却是始韶光。
澄怀堂
作者：弘历
朝代：清
体裁：古风

澄怀可喻水，由已非由他。设其借外境，朋从斯则多。譬之风鼓澜，其中有不波。又如月印镜，其底沉泥沙。寄语欲澄者，托怀将若何。
澄怀堂
作者：弘历
朝代：清
体裁：五言律诗

澄怀非我额，千载焕奎文。每以缅前切，而知训后殷。怀澄出治本，政脞始心纷。絜矩慎乎德，宁徒玩景云。
澄怀堂
作者：弘历
朝代：清
体裁：七言律诗

细草轻莎绿满堂，荷风槐雨酿新凉。池塘澄澈鸥朋集，帘幕萧閒燕子翔。四壁图书鉴今古，一庭花木验农桑。金猊篆袅澄怀永，民事艰难子细商。
澄怀堂
作者：弘历
朝代：清
体裁：五言律诗

老屋此书斋，奎章悬古钗。堪欣俗自远，每与静为偕。红意吐寒萼，绿情回冻荄。乃知无尽趣，率得自澄怀。
澄怀堂有会
作者：弘历
朝代：清
体裁：五言律诗

怀者心之蕴，心惟方寸田。弗澄则或扰，出治那无愆。克己礼斯复，从朋道岂全。圣言宜咀嚼，一会一新焉。
澄怀堂殿后即书
作者：弘历
朝代：清
体裁：古风

斋澄怀，切缅怀。圣情宁有极，至训实无涯。图史静为用，轩窗朴以佳。向阳阶砌处，轻绿染芳荄。
澄性堂
作者：弘历
朝代：清
体裁：五言律诗

万佛高辉阁，一池方映堂。有为讵功德，无量本清凉。性海庄严地，澄波洁净场。言旋消片刻，孤负鼎炉香。
澄性堂
作者：弘历
朝代：清
体裁：七言律诗

佛楼东畔筑溪堂，礼佛因兹憩坐常。暖烘嫩曦半帘幕，冻融新水满池塘。鸢飞鱼跃都弗藉，月印风吹亦足偿。释氏云空孟云善，澄之斯识两无妨。
澄性堂
作者：弘历
朝代：清
体裁：古风

宣尼有至训，性近习相远。子舆譬之水，澄者返其本。不为外物牵，天命乃全善。溪堂用斯额，如铭瞻以宛。明道复性书，当前一篇展。
澄性堂
作者：弘历
朝代：清
体裁：古风

溪堂颜澄性，思量具二义。性澄性为本，澄性性为寄。内外交相养，是一本非二。小立倪筦忘，夫孰为他自。
澄性堂
作者：弘历
朝代：清
体裁：古风

犹湍告略混，就下孟犹详。设至结冰际，更见澄之当。漫谓近乎实，实乃殊动忙。是诚合静理，澄哉性本良。五言申孟义，讵云盼韶光。
澄性堂
作者：弘历
朝代：清
体裁：五言律诗

轩榭俯冰池，凭栏惬静怡。真成妙凝合，讵必在澜漪。澹泊契无始，流渟涉有为。性澄澄性处，更与致深思。
澄晖阁
作者：弘历
朝代：清
体裁：古风

春晖已自嫩，春湖恰初澄。相映上下光，问谁所谁能。嫩则蓄其鬯，澄则表其清。放弥与退藏，有为无象呈。化工何容心，万物遂厥生。
澄景堂
作者：弘历
朝代：清
体裁：五言律诗

四时景有嬗，八牖纳无央。讵在烟花赏，惟饶翰墨香。入微得理趣，澄尽识真常。逐处寻题咏，缘因取义长。
澄景堂
作者：弘历
朝代：清
体裁：古风

溪堂近水裔，澄景俯清泌。以限于气候，冰时似艰致。然冰岂非水，凝融略差异。融则澄形露，凝则澄意閟。取意略其形，是谓第一义。
澄景堂
作者：弘历
朝代：清
体裁：古风

结则为冰融则水，水与冰皆具照理。水邻虚而冰邻寔，玻璃虚斯铜实矣。二物胥可以为镜，了当以彼喻乎此。堂临冻沼鱼未负，得照于实非虚拟。要在澄乃鉴方平，吾于鉴人会其旨。
澄景堂
作者：弘历
朝代：清
体裁：五言律诗

试言澄景趣，祗觉趣偏长。聒耳无丝竹，怡情有缥缃。新诗五七体，古帖两三行。更散庭前步，天空水一方。
澄景堂即目
作者：弘历
朝代：清
体裁：七言律诗

即目无须娄举冰，当前景物莫非澄。韶方酿乃迟姚冶，芳未酣犹待发兴。分付时光底为速，评量春意渐而增。宣毫江砚懋勤候，辞不涉华亦尚能。
澄景楼
作者：弘历
朝代：清
体裁：七言绝句

出墙楼屋俯沧波，一碧平铺万顷多。是实澄哉况无意，对斯澄者意如何。
澄景楼
作者：弘历
朝代：清
体裁：七言绝句

架以三间屋两层，扶栏趁暇一为登。沧池漭沆见墙外，吾意因之亦与澄。
澄景楼得句
作者：弘历
朝代：清
体裁：七言律诗

所历渔村与蜗舍，莫非景也兴相僚。然而岂为耳目赏，可弗念其贫窘焦。必使食衣溥丰足，或当风俗化漓浇。训人要识率由已，澄以无私慎旰宵。
澄泥瓦砚歌
作者：弘历
朝代：清
体裁：古风

汾水之泥纱囊盛，弃粗留细取其澄。制仿古法陶炼精，为砚仍从汉瓦形。未央弗藉酂侯名，建安铜雀尤所轻。即今彼二夫岂诚，或云五代赝鼎成。久假弗归真遂称，然岂终瞒精鉴能。存真祛伪斯砚呈，绨几用陪子墨卿，丝纶佐我筹治平。
澄海楼联句
作者：弘历
朝代：清
体裁：古风

云上于天解，近著众听倾。至理非创说，归墟岂辞盈。輨运实一气，揲卦凡四营。宗都斯会极，关塞此飞甍。乾体有时下，坎象无与京。旷然翕辟际，廓矣阴阳更。双丸所出入，八柱交撑擎。鹏路徙绵邈，鳌山戴崚嶒。方员罗壶峤，金银为阙城。谈天志驺诞，筑石嗤秦并。手披星闼迥，眼拓霞窗明。鹢舟帆似点，鲛室机谁振。文势露形重，武声雷掀轰。向若悟损益，微禹思平成。晓市奇吐蜃，秋风怒吞鲸。精灵配广大，颢气含鲜英。黑色昼亦晦，红光夜如晴。雪爪种传鹘，绀蟠名辨蜻。螺蚌锦文被，珊瑚华采荧。是惟神祗宅，岂徒琛宝呈。弗扬四方会，来朝万邦贞。蹻乘期羡觌，航远欧罗行。韩碑百灵纪，木赋前良评。谷王知弗让，月霸候哉生。具阴火耀燄，不尘珠剖莹。捉成五字吟，记予四度程。
澄海楼联句
作者：弘历
朝代：清
体裁：五言排律

康回昔凭怒，使地东南倾。太始本无始，常盈是不盈。双丸出其里，元气鼓为营。岛屿藐拳石，轩楼敞绣甍。巃□疑贝阙，彷佛见瑶京。鞭石桥终断，嘘烟市乍更。星槎何处转，鳌柱若为擎。邈矣端倪豁，雄哉气象峥。禹功思四载，秦业剩孤城。万壑朝宗此，纤珠茹纳并。由来无寸土，亘古只空明。直上到天险，横陈据地掁。目迷光皛浩，耳骇声砰轰。精卫填难尽，长虹驾可成。三壶远萦带，重岙销飞鲸。赋羡木华博，吟推玉局英。平铺历劫雪，喜遇初冬晴。望叹曾闻若，来游谁逐蜻。内光含煜煜，阴火凉荧荧。绝域随风达，方诸应月呈。坎重不失信，天一乃居贞。比乐韶观止，如山圣景行。空传香象踏，谬执窄蠡评。有以谦能受，虚将白自生。苞乾恢度量，吐日焕晶莹。永奠寰区宴，仙乡底问程。
澄海楼联句
作者：弘历
朝代：清
体裁：古风

归墟日为纳，尾闾日为倾。倾纳两无竭，墟闾互相盈。远禆或仿佛，邃古畴经营。前巡阅二纪，叠至临层甍。凭轩望蓬岛，回舆辞陪京。壁惜张迹佚，碑抚汪体更。界垠琼阁竦，联藻标霞擎。声胪紫极动，目回青霄峥。横陈接云宇，直入馀石城。尔时如何筑，今域皆来并。连山险宁恃，聚米觇逾明。辽矣广轴振，苍然圆䆸掁。喷雪白非晦，敛日黄徒轰。朝夕信弗舛，宗都量以成。珠胎孕灵蚌，金背腾横鲸。出素屑霜采，升旭辉若英。地脉绵永劫，阴火然恒晴。楼台气吹蜃，村含居罗蜻。望秩昭肸蚃，卜祠焕晶荧。景象倏纷集，端倪自全呈。东南坦崖堑，西北拓安贞。周环识体大，嘘吸通乾行。搏风庄叟喻，志怪齐谐评。有经验博物，惟错徵含生。寻仙鄙徐福，运杼孰祖莹。三番咏一韵，可以命归程。
澄漪亭
作者：弘历
朝代：清
体裁：七言绝句

墙外为湖墙内池，一般俯槛有澄漪。剔疏意在修渠政，何必瓶罍细校斯。
澄空宇
作者：弘历
朝代：清
体裁：七言绝句

草河流此汇成湖，湖上亭轩俨画图。图在镜中人俯镜，澄空一片性灵俱。
澄素楼
作者：弘历
朝代：清
体裁：古风

澄素固存溪，而楼适溪上。溪澄楼亦澄，曰二原一样。然人弗拾级，孰能知其状。得一则含三，天成坦荡荡。万理顺其然，夫岂劳施张。
澄素楼作
作者：弘历
朝代：清
体裁：五言律诗

层屋镜中央，石桥接径长。春秋风月趣，上下水天光。澄到尘无处，素先绘有常。不忘参理性，揽景定何妨。
澄练楼
作者：弘历
朝代：清
体裁：五言律诗

湖水底须宽，凭栏率可观。虽迟鱼负背，已听雁回翰。因悟静胜动，那量方与团。如论澄照处，真是俯冰纨。
澄练楼口号
作者：弘历
朝代：清
体裁：七言绝句

清风拂水水波浮，漪练诸名喻以稠。益曰澄哉岂无意，澄之一切合休休。
澄虚榭
作者：弘历
朝代：清
体裁：五言律诗

东槛清波澈，南窗皎日明。会含两虚意，知在一澄生。有照初无固，形端自表呈。寄言相对者，先合彻私情。
澄虚榭
作者：弘历
朝代：清
体裁：古风

惟虚故能澄，是乃言乎水。春寒冰末消，而榭亦对此。然无碍其澄，冰水原一理。照影静弗动，更觉此胜彼。中孚豚鱼吉，羲象阐其旨。
澄虚榭
作者：弘历
朝代：清
体裁：古风

水榭俯平湖，澄虚在眼前。循名今略殊，以犹结冰坚。责实邻无当，而予有进焉。冰下非水乎，其虚自依然。更恊中孚义，即景悟羲编。
澄虚榭
作者：弘历
朝代：清
体裁：古风

水榭额澄虚，斯实临水意。今来湖尚冰，副名觉略未。然水在冰下，其虚固一致。惟因结而凝，则以视有异。忘视观其初，澄虚妙乃契。
澄虚榭
作者：弘历
朝代：清
体裁：古风

水澄榭之虚，冰澄榭之实。今朝榭所凭，虚实个中得。瀛海面前呈，半冻半融释。虚实合撰佳，而总澄为极。对之以一心，于何觅形色。
澄虚榭
作者：弘历
朝代：清
体裁：古风

水虚冰则实，斯固其常理。然而同为澄，呈鉴可知矣。实澄虚亦澄，本一同无滓。实之澄静乎，虚之澄动耳。以是相较量，在此不在彼。
澄虚榭
作者：弘历
朝代：清
体裁：七言律诗

澄虚谓水谓非冰，却是墀前元玉凭。固喜不波真契静，更看彻底总为澄。狐听已罢知寒退，鱼负将临识气升。茂对时怀育万物，渠宁游目兴之乘。
澄虚榭口号
作者：弘历
朝代：清
体裁：七言绝句

临湖水榭偶来凭，水冱春初尚作冰。可识是冰都是水，当前原不碍其澄。
澄虚榭口号
作者：弘历
朝代：清
体裁：七言绝句

冰水曾频动静吟，弗过即景偶开襟。凭虚今日无他望，独有劳劳企捷心。
澄虚榭待月作
作者：弘历
朝代：清
体裁：古风

朗榭临碧湖，漭沆不计里。因居岸之西，待月恒于此。罗落迤东林，掩映金盘子。须臾升其杪，翻影漾湖水。天水月胥虚，谁与分别是。三閒独无言，了然洞妙理。
澄观台
作者：弘历
朝代：清
体裁：七言律诗

凤凰山上有高台，题以澄观记创来。湖水镜光自西涌，江潮带影日东回。澄怀观物真超矣，得意忘言亦快哉。讶到水晶宫观表，更于何处惹尘埃。
澄观台叠乙酉诗韵
作者：弘历
朝代：清
体裁：七言律诗

拾级凤凰山顶台，省方春暮此重来。时光迅若白驹逝，风景偶逢綵仗回。成纪诗情已邈矣，元嘉工作或殊哉。澄观澄到无观处，左右江湖没点埃。
澄观堂
作者：弘历
朝代：清
体裁：七言律诗

五龙亭久液池堧，阐福重修种福田。大氐旧闻增日下，何妨新额揭檐前。春风秋月随时会，后乐先忧与物甄。澄到无澄观始得，心期拟似水同然。
澄观堂
作者：弘历
朝代：清
体裁：古风

堂以临琳池，遂因名澄观。今来春之孟，元冰凝其间。然而何碍澄，澈底镜光寒。况有胜常处，虽风无波澜。凭揽偶会心，值此几务閒。
澄观堂有会
作者：弘历
朝代：清
体裁：古风

冰水虽本同，其澄则异矣。水澄中无物，冰澄中有体。其分以虚实，有无遂殊视。然而冰化水，仍昔无物是。可识方寸中，不可著些子。
澄观堂有会
作者：弘历
朝代：清
体裁：古风

溪堂额澄观，澄观义包广。讵在烟波玩，与夫水华赏。观为目之视，澄系心之想。澄去私心怡，观得正目朗。一二本自合，内外交相养。修已与治人，思则得弗爽。
澄观斋
作者：弘历
朝代：清
体裁：五言律诗

万物到秋澄，岩斋名独称。水清必见底，云敛若无朋。目不碍空寄，心惟与静凝。觅观竟难得，何处问南能。
澄观斋
作者：弘历
朝代：清
体裁：古风

云轩据水源，月牖含岩壁。潦尽鸣峡寒，叶落归根寂。何必怀菁葱，于焉识阖辟。少坐忆尧年，不殊读周易。
澄观斋
作者：弘历
朝代：清
体裁：古风

人号斋云澄，斋亦澄人意。乃知心与境，非一而非二。绿水复苍山，自是饶静致。飒然风满窗，秋空快新霁。未可便忘言，毫素摛遐思。
澄观斋
作者：弘历
朝代：清
体裁：古风

以言物之澄，斯澄在外尔。以言已之观，则观乃内矣。无物观奚托，非已澄何指。观澄与已物，内外竟孰是。明是者究谁，庶几达天理。北寺近不遥，往游率由此。
澄观斋
作者：弘历
朝代：清
体裁：古风

因至澄观斋，深绎澄观义。澄实近无为，观乃邻有事。修已以治人，安民与察吏。何弗藉乎观，那尽澄而置。然羲传有言，百虑原一致。有事处无为，聊因存此意。
澄观斋
作者：弘历
朝代：清
体裁：五言律诗

山庄小驻盘，秋仲又将阑。此地非常地，澄观果足观。归根纷叶落，结露报霜寒。指日重阳到，黄花开绕栏。
澄观斋
作者：弘历
朝代：清
体裁：五言律诗

岩斋北门里，出入憩犹应。有会莫非静，无观不与澄。瑶图披下界，奎画泐高层。往往逢前迹，孜孜勉后承。
澄观斋
作者：弘历
朝代：清
体裁：五言律诗

曲水门前面，层山斋后头。适当九秋对，不著一尘留。沓嶂鸣苍鹿，野滩下白鸥。澄观观既静，以待万几酬。
澄观斋
作者：弘历
朝代：清
体裁：七言绝句

欲出北门必此经，传餐理政合延停。去年如是今如是，望捷依然心未宁。
澄观斋
作者：弘历
朝代：清
体裁：五言律诗

武列引川水，御湖斯据源。翠云耸后壁，绿玉绕前门。触目澄心所，敕几观化原。三言惠迪吉，圣训万年存。
澄观斋
作者：弘历
朝代：清
体裁：五言律诗

气寒因地迥，云敛觉天宽。寥泬廓眼界，虚明契性湍。瑶林犹缬绿，锦壁渐含丹。观至澄观处，无澄那有观。
澄观斋
作者：弘历
朝代：清
体裁：七言律诗

渡河稼事细周看，返辔园门倚碧峦。本少奏章待批理，遂教齐阁试盘桓。偶从旧作重检点，顿阔流光四燠寒。两岁有忧并无乐，一时即景付澄观。
澄观斋
作者：弘历
朝代：清
体裁：古风

目之官为观，心之官则思。观以外物引，思因内几驰。外物静可拒，内几动不时。内实要于外，曰澄乃无为。其观亦自息，精一有训辞。
澄观斋
作者：弘历
朝代：清
体裁：古风

砟硌后张屏，瀎潏前拖带。山庄景最清，斯乃清之最。八百眼功德，三千心世界。曰澄澄底事，是观观自在。奚必更著言，于焉以神会。
澄观斋
作者：弘历
朝代：清
体裁：五言律诗

绿水阶前带，翠岩檐后屏。虚斋信生白，秋树尚馀青。鹿迹留沙软，鹤声警露泠。澄观观底事，色色复形形。
澄观斋
作者：弘历
朝代：清
体裁：五言律诗

老屋九秋静，虚轩四望通。峰高照日紫，叶落积阶红。霜重溪波澈，云轻天宇空。澄观圣无迹，檃括纂书中。
澄观斋
作者：弘历
朝代：清
体裁：五言律诗

观乃人之能，澄亦境之所。能所两相忘，澄观实绪语。其忘如未臻，佳境允宜处。譬彼庄岳间，不期齐变楚。
澄观斋
作者：弘历
朝代：清
体裁：五言律诗

观固由双目，澄原在一心。则思贵知要，非礼勿傍寻。峦霭无尘韵，溪风有静音。拈题讵玩景，触处可为箴。
澄观斋
作者：弘历
朝代：清
体裁：古风

设曰观为能，则澄应是所。即如我与物，相资如律吕。言同尚弗当，言异更不可。在我曰观物，在物曰澄我。物我两忘时，澄观诚绪语。
澄观斋
作者：弘历
朝代：清
体裁：五言律诗

试问澄观处，于秋最合宜。天高气有肃，云净意无为。惠迪奎章迥，征邪我武施。所惭方寸者，悬捷尚孜孜。
澄观斋
作者：弘历
朝代：清
体裁：七言律诗

诸峰嶊崣锦开轩，一水潺湲玉映门。入画林泉真恰当，迎人松菊喜犹存。寻常物态皆含理，妙合天倪欲忘言。宝额重瞻惠迪吉，圣人明示此探源。
澄观斋
作者：弘历
朝代：清
体裁：五言律诗

阶坦弗劳登，窗虚恰可凭。长空白㵳泬，背壁翠崚嶒。树静籁无作，溪恬波不兴。谛观景与物，毕竟是心澄。
澄观斋
作者：弘历
朝代：清
体裁：七言绝句

题笺欲罢复犹难，结习未忘心所安。依旧昨秋殷望捷，书斋笑我那澄观。
澄观斋六韵
作者：弘历
朝代：清
体裁：五言排律

潇落书堂迥，山庄东北隅。背峰标巀嶭，面水带萦纡。缅想憩仁圣，于斯集宿儒。天文亲考验，数理䀿精粗。敬授万方典，宏恢百世模。政常犹竭蹶，景仰祇瞠乎。
澄观斋即景
作者：弘历
朝代：清
体裁：五言律诗

宅据水源处，窗临壁峭间。无心不与静，有句必称閒。草露蛩鸣胁，林秋鹿过斑。远山朝雨霁，新涨到潺湲。
澄观斋对雨
作者：弘历
朝代：清
体裁：五言律诗

几架倚崚嶒，出尘秀绝胜。众观呈静会，吾意与秋澄。细雨歇还落，殢云散更凝。所欣滋晚稼，无碍峭凉增。
澄观斋敬题皇祖御笔
作者：弘历
朝代：清
体裁：七言律诗

圣因原是昔离宫，尚有宸章额绣栊。两字澄观揭天趣，一时善继凛渊衷。满湖歌舞闻非乐，万姓饥寒虑不穷。当日豫游虽未逮，勤民展义志希同。
澄观斋有会
作者：弘历
朝代：清
体裁：古风

于物观为所，于我观为能。能所胥邻妄，袪妄要在澄。澄观忘物我，其妄亦弗兴。讵祗教外传，明道识此曾。动定静亦定，复性斯可徵。
澄观斋有会
作者：弘历
朝代：清
体裁：古风

羲经观之义，观民观我生。所以重九五，扶阳抑阴明。示观在观我，曰中曰正贞。人我讵有二，可以该一澄。奎章标禹训，顺善澄方成。向喻澄以静，兹绎澄以诚。诚静臻无私，为观泯将迎。观观二而一，晰理求益精。
澄观斋有会
作者：弘历
朝代：清
体裁：古风

视物谓之观，示物谓之观。其义虽有二，一澄与为贯。无私之谓澄，克已思过半。是谓惠迪吉，圣藻垂训焕。
澄观斋解嘲之作
作者：弘历
朝代：清
体裁：古风

观为目之施，澄系心之溉。心澄目止观，既一宁须再。而我于斯斋，咏以数十载。此不待人嘲，自觉结习最。解是仍五字，不贰过徒嘅。
澄辉阁
作者：弘历
朝代：清
体裁：五言律诗

阳冈据高处，近远揽明湖。水色山光映，山容水面铺。春曦耀辉嫩，泮沼受澄殊。理趣默堪会，宁惟玩景乎。
澄辉阁口号
作者：弘历
朝代：清
体裁：七言绝句

天水澄辉亦有时，冰鱼未负那言斯。凭栏高阁如相谓，此景何妨稍待之。
澄霁楼
作者：弘历
朝代：清
体裁：古风

初至山庄即盼雨，既雨侵寻遂盼霁。似此多欲不知足，旸雨难从无厌意。却思此或殊己私，筹农兼念行旅利。然其求全意总同，何辞多欲多愁致。今朝云净快晴定，拾级高楼方满志。更恐满志即近骄，戒之慎之铭七字。
澄霁楼
作者：弘历
朝代：清
体裁：古风

天淡云间时，素宇宜澄霁。霁景加以澄，秋光美鲜俪。而更宜登楼，万里无纤翳。乃知谢重误，奚必资点缀。农功庆时旸，茂实结谷穗。
澄霁楼
作者：弘历
朝代：清
体裁：七言绝句

如洗碧空霁景澄，绮楼偶陟上之层。无端天汉骋秋目，飞递捷章到未曾。
澄霁楼
作者：弘历
朝代：清
体裁：古风

廿二廿三方喜晴，其四其五复继雨。六月连阴虽利农，过甚亦恐劳行旅。山涨不久纵速泄，户庭蒸溽烦歊苦。今朝消尽碧天云，乃得方寸敞释楚。中旬曾一喜澄霁，两言题额垂仁祖。兹之澄霁旃檀林，则予所名泐檐梠。后先省岁总因民，讵曰山庄徒避暑。
澄霁楼
作者：弘历
朝代：清
体裁：七言绝句

户牖平临霁景䨑，偶来登眺众峰低。山中草木沾尧泽，楼上云霞葆御题。
澄霁楼
作者：弘历
朝代：清
体裁：五言律诗

择向各从宜，山楼枕迥陂。聊因秋爽陟，恰喜霁光披。渐觉生衣叠，犹欣綵笔摛。㣶徊阅檐额，即景信谐时。
澄霁楼
作者：弘历
朝代：清
体裁：七言绝句

昨宵枕上闻雷雨，晓起登楼纳翠寒。霁景澄鲜故宜望，锤峰犹在片云端。
澄霁楼
作者：弘历
朝代：清
体裁：七言绝句

杰峙山楼树杪悬，千峰近远矗晴烟。坐来无际长空朗，恰与吾心共廓然。
澄霁楼
作者：弘历
朝代：清
体裁：七言绝句

浮云敛尽霁光披，叠树重峦面面奇。不上层梯骋遥目，安知物色此间宜。
澄霁楼
作者：弘历
朝代：清
体裁：五言律诗

澄霁真澄霁，心同碧宇宽。云徂净半点，山翠朗千般。涧落涨馀溜，风来爽不寒。稍言事揽结，戒满又难安。
澄霁楼
作者：弘历
朝代：清
体裁：五言律诗

片云无一缕，迥宇蔚蓝晶。曦曝催谷熟，露光坠草明。金精彻舆盖，奎藻丽檐楹。敬缅尧年意，随时亦喜晴。
澄霁楼
作者：弘历
朝代：清
体裁：七言绝句

碧霄纤翳净无留，拾及扶栏更上楼。奚啻能穷千里目，三朝万虑一齐收。
澄霁楼
作者：弘历
朝代：清
体裁：古风

秋日何所宜，所宜曰澄霁。禾黍苗而秀，秀而都吐穗。晶阳以曝之，结实乃饱致。拾级偶登楼，两字额檐际。万里无片云，天水光含翠。俯仰一纵目，惬然适满志。在彼不在斯，乐同彼农意。
澄霁楼
作者：弘历
朝代：清
体裁：古风

膏雨既时沾，澄霁斯为好。然方小暑节，向前正行潦。过则愁其多，不及复虑少。得中实信难，祈农切怀抱。朝夕念在兹，盼秋登万宝。
澄霁楼
作者：弘历
朝代：清
体裁：七言绝句

西北云来堕雨丝，片时飘洒露晶曦。所云澄霁知何是，如洗碧天爽籁披。
澄霁楼作歌志怀
作者：弘历
朝代：清
体裁：古风

昨宵细雨晓快晴，早收晚种均资利。驱炎恰致人情欣，不泥更喜马蹄遂。偶因馀暇一登楼，骋目四邻翻湿翠。庭前种树亦已长，有如是哉都顺意。都顺意乃意易矜，故弗敢康惕弗置。
澄霁楼写怀
作者：弘历
朝代：清
体裁：古风

山庄今岁实徼倖，自春徂夏常沾雨。雨而即晴庆若旸，高下田胥利禾黍。尔日正值时行候，昨晚作霖云势普。翘瞻倾听不可当，何幸阵过夕阳吐。晓凉问景试登楼，云净碧天悬素宇。目游霁色共心澄，澄者昨朝方寸苦。
澄霁楼即景
作者：弘历
朝代：清
体裁：七言绝句

快霁高秋景最宜，飒凉湿润凭栏披。昨朝骤雨飞千壑，宫在水晶正尔为。
澄霁楼即目
作者：弘历
朝代：清
体裁：七言绝句

一天霁景朗新秋，千里金风满谷流。赵嘏不同携长笛，也飞逸兴倚高楼。
澄霁楼即目书怀
作者：弘历
朝代：清
体裁：七言律诗

迩日秋山每作云，护霜绿树惜殷勤。偶登楼级澄逢霁，恰对檐题望特欣。映旭枝头翠犹滴，翻风叶背紫微分。林峦趣易知详悉，物理民情较此纷。
澄霁楼口号
作者：弘历
朝代：清
体裁：七言绝句

山田望雨雨云沾，晴亦佳哉爽却炎。试上层楼俯霁景，平看座底远峰尖。
澄霁楼口号
作者：弘历
朝代：清
体裁：七言绝句

方幸今年若雨旸，秋霖迩觉略绵长。楼登澄霁非揽景，副实循名愿不遑。
澄霁楼口号
作者：弘历
朝代：清
体裁：七言绝句

碧天朗映爽风披，拾级静观莫不宜。一切向来愁慰念，两言楼额付无知。
澄霁楼口号
作者：弘历
朝代：清
体裁：七言绝句

迩来旸雨幸时若，拾级欣登澄霁楼。遥忆毕沅方望泽，对兹朗景正增愁。
澄霁楼口号
作者：弘历
朝代：清
体裁：七言绝句

霁空万里碧澄鲜，晴定秋旸暴大田。徙倚书楼仰圣藻，当年一例此祈年。
澄霁楼言怀
作者：弘历
朝代：清
体裁：古风

孟秋之月屡作云，幸而小霔霖未遂。山溪勃发每暴涨，其来虽速退亦易。无过行旅略滞迟，山田好在潦弗致。即今秋仲晴实定，碧空万里净云翳。乘凉屧步一登楼，欣怀澄霁真澄霁。然言欣怀岂诚欣，南望低田犹缱意。昨据驰问畿辅况，已报䨟区间被沴。
澄鲜堂
作者：弘历
朝代：清
体裁：七言绝句

今岁春迟冰尚凝，平湖有待碧波澄。凭观悟得盈虚理，一息一消信有徵。
澄鲜堂
作者：弘历
朝代：清
体裁：古风

冰无澄鲜能，水实澄鲜所。冰水本一体，虚寔用因迕。用岂能离体，实亦虚之伍。能所胥幻缘，更闻诸佛语。如是炙毂辩，究无其定处。莫若俯而观，无可无不可。
澄鲜堂
作者：弘历
朝代：清
体裁：七言绝句

溪堂责实与名殊，鱼陟依然冰负湖。翘首题楣如有谓，澄鲜亦祗在斯须。
澄鲜堂偶题
作者：弘历
朝代：清
体裁：七言绝句

鱼负徒猜镜影空，解初未足恃东风。莫云冰实无澄意，澄意由来在此中。
澜碧榭
作者：弘历
朝代：清
体裁：七言绝句

温泉泉处热于汤，流出平湖弗甚凉。酌剂斯诚得中矣，观澜凭榭足徜徉。
澜碧榭
作者：弘历
朝代：清
体裁：七言绝句

绮榭兰阶临碧池，春风拂水绉澜漪。陆机文赋诠神趣，思发言流有若斯。
澜碧轩
作者：弘历
朝代：清
体裁：五言律诗

是处足于水，开轩即俯澜。无他惟一碧，有术在斯观。乐意同鱼鸟，虚名祛縠纨。浴沂与点也，狂亦企之难。
澜碧轩
作者：弘历
朝代：清
体裁：五言律诗

温泉原弗冻，况是仲春时。映日为澄照，因风作碧漪。气暄蒲早茁，岸近柳偏垂。鱼跃汤中乐，习安付不知。
澹会轩
作者：弘历
朝代：清
体裁：七言绝句

初解春冰水一方，凭轩极目望苍茫。苟能识得安心竟，澹会于斯正不妨。
澹会轩
作者：弘历
朝代：清
体裁：七言绝句

四面昆明轩据中，偶来早过舞雩风。澹然会到无心处，那数心如有郑崇。
澹会轩
作者：弘历
朝代：清
体裁：古风

有情能无会，其会不一矣。会于动逐物，会于静近理。澹者静之类，会于斯为美。曰美亦絮言，试观轩前水。颜渊事四勿，盖合澹会旨。
澹会轩
作者：弘历
朝代：清
体裁：五言律诗

碧水四围周，幽轩一晌留。花閒清馥远，树夏绿阴稠。秖合无心付，绿何有句酬。曰惟会以澹，万景任纷投。
澹会轩
作者：弘历
朝代：清
体裁：古风

长桥直入湖，湖心搆轩榭。名之曰澹会，四面波光泻。初春尚铺冰，责实似假借。然吾有别会，酝酿韶方迓。澹者昌之机，静可观洪化。
澹会轩口号
作者：弘历
朝代：清
体裁：七言绝句

四面湖光中水居，虚明澄照印如如。既云澹矣于何会，心不波时趣有馀。
澹会轩口号
作者：弘历
朝代：清
体裁：七言绝句

来轩必自长桥度，三面临湖舟弗殊。自哂昔年额澹会，设无其会澹何须。
澹会轩有会
作者：弘历
朝代：清
体裁：古风

陟降复登舟，佳处久耽戒。寓意不留意，游览斯弗害。昆明泛片刻，复有溪斋在。遂以小停棹，偶憩畅清快。适来多藻句，得无增蒂芥。倩谁为洗涤，披轩得澹会。
澹吟室
作者：弘历
朝代：清
体裁：七言绝句

一池春水碧而新，料峭未生藻与蘋。最是不波心境处，澹然相照澹吟人。
澹吟室
作者：弘历
朝代：清
体裁：五言律诗

两间筑精舍，咫尺近祇园。静纳空和色，动标风与幡。澹怀惟寂寂，吟绪亦源源。把笔微嫌处，未能戒绮言。
澹吟室
作者：弘历
朝代：清
体裁：七言绝句

半解池冰尚稚春，澹然景雅称吟神。室中一晌生别会，岛瘦郊寒亦可人。
澹吟室
作者：弘历
朝代：清
体裁：七言绝句

曲径通幽精室寻，既清以閟窈而深。初韶未露一分意，真个今朝惬澹吟。
澹吟室
作者：弘历
朝代：清
体裁：七言绝句

溪上书轩朴而野，精良笔研候吟挥。弗矜材藻归于澹，五字吾宗陶与韦。
澹吟室
作者：弘历
朝代：清
体裁：七言绝句

红荷绿水兹犹远，听反视收自有投。寄语骋妍抽秘者，全提应在澹中求。
澹吟室
作者：弘历
朝代：清
体裁：七言绝句

触景吟情谁则无，个中工用有同殊。蛇神牛鬼为奇者，讵可与之言澹乎。
澹吟室
作者：弘历
朝代：清
体裁：五言律诗

静室秋池俯，澹然呈镜空。因心惟爱澈，得句不期工。翡翠兰苕上，鲸鱼碧海中。为文哂轻薄，子美我心同。
澹吟室口号
作者：弘历
朝代：清
体裁：七言绝句

两架书斋十笏宽，恰如岛瘦与郊寒。澹吟底是全提处，言苦易工言乐难。
澹吟室口号
作者：弘历
朝代：清
体裁：七言绝句

咏吟自是人皆有，流露要于发性情。澹则志明武侯语，我心先获在无声。
澹存斋
作者：弘历
朝代：清
体裁：五言律诗

书室俯澄瀛，澹存因得名。天光含上下，月影印亏盈。坐处心同澈，披来志以明。南华何用展，秋水面前呈。
澹存斋
作者：弘历
朝代：清
体裁：七言绝句

虽是群雍候向暄，芳菲景尚勒春园。芸斋却识先天意，一卷羲经澹以存。
澹宁堂
作者：弘历
朝代：清
体裁：五言律诗

后阶临水白，前户对山青。动趣都涵澹，静机常觉宁。触怀良有会，缮性每因停。论德曾无似，休称陋室铭。
澹宁堂
作者：弘历
朝代：清
体裁：五言律诗

山盖宁为性，水惟澹是宗。题楣得佳譬，即境足清供。荷态红犹浅，林光绿正浓。所逢都惬意，惬以罢愁农。
澹宁堂
作者：弘历
朝代：清
体裁：古风

开窗常面山，山体恒宁静。俯槛亦临水，水态澹泊永。明志既可托，致远还因省。武侯材德兼，其言实堪领。未能践诸躬，且以质之境。
澹宁堂
作者：弘历
朝代：清
体裁：五言律诗

揽景值初春，初春雅契人。未芳山本静，半化水生新。可与识消息，谁因问屈伸。于斯有所会，惟澹足宁神。
澹宁堂
作者：弘历
朝代：清
体裁：七言绝句

水将漪影容先澹，山欲舒芳意且宁。今日书堂会心别，有形端是始无形。
澹宁堂
作者：弘历
朝代：清
体裁：五言律诗

水澹祗成澹，冰宁乃是宁。今朝凭合撰，妙理契常停。因识不波处，何妨如鉴形。显仁藏用际，可以悟羲经。
澹宁堂
作者：弘历
朝代：清
体裁：五言律诗

澹则言乎水，宁应寓在山。斯堂兼两胜，是日憩馀閒。设曰知仁乐，亦惟方寸间。赐居缅祖德，何处弗心关。
澹宁堂
作者：弘历
朝代：清
体裁：古风

澹泊水之德，宁静山之体。山重水复处，书堂适构此。喻义因名堂，嘉言徵蜀史。大用不穷人，由表知其里。
澹宁堂咏冰镜
作者：弘历
朝代：清
体裁：五言律诗

奁镜呈堂背，非铜却是青。但逢临以照，不隐色兮形。观觉同心澈，坐因觅句停。波澜曾弗藉，真是澹而宁。
澹宁堂有会
作者：弘历
朝代：清
体裁：七言绝句

七情生灭不宁人，设欲求宁澹是因。试看一湖秋水澈，坦然何所别疏亲。
澹宁堂有会
作者：弘历
朝代：清
体裁：古风

水即冰而冰即水，底须冻解别分明。武侯两语一言会，水澹冰宁当面呈。曰水曰冰仍有喻，不如视以无形听无声。
澹宁堂有会
作者：弘历
朝代：清
体裁：古风

澹泊斯志明，宁静斯远致。相资亦相成，由来非二事。然吾请进焉，殊觉有深义。凡欲求宁者，舍澹无所自。烈士劳徇名，贪夫劳徇利。所以不获宁，皆因无澹意。
澹宁堂题句
作者：弘历
朝代：清
体裁：七言绝句

镜山带水足相羊，幼岁所居今号堂。七十三年如瞥眼，敢曾一念祖恩忘。
澹宁斋
作者：弘历
朝代：清
体裁：古风

澹泊水之德，宁静山之体。山水智仁乐，宣尼诏我矣。寓意每名斋，缮性以修已。契理得仪型，怀安戒奢侈。志明远亦致，讵自武侯始。
澹对轩
作者：弘历
朝代：清
体裁：古风

际渚开轩斋，波光漾席几。澹对旧我名，重来景逾美。春烟泮合间，风漪远近里。凫雁下长空，浮游隐蒲芷。明志莫如斯，悦心即在此。
澹对轩作
作者：弘历
朝代：清
体裁：五言律诗

朴宇淀池上，烟波对渺瀰。野船间出没，水墅远参差。触目有如此，澄心乃不期。前题一再咏，讶隔许多时。
澹怀堂
作者：弘历
朝代：清
体裁：五言律诗

书堂据中岭，峰蔚四围皆。昨别忽如忘，今来真复佳。林光仍罨户，草色始侵阶。遇闰迟春令，花无称澹怀。
澹怀堂
作者：弘历
朝代：清
体裁：五言律诗

几株松列院，万叠嶂围斋。又此春风至，惟欣静赏谐。禽音调外户，苔色染前阶。花信山中未，真称惬澹怀。
澹怀堂
作者：弘历
朝代：清
体裁：五言律诗

地古山深处，书堂宛在兹。三年如一瞬，昔日即今时。绨几凭澄观，芸编引静思。既云澹怀矣，摘句复何为。
澹怀堂
作者：弘历
朝代：清
体裁：古风

山深乃藏真，地灵始启秀。襟怀属人澄，亦藉境缘凑。诸葛悦澹泊，妙蕴无不囿。所在辄名堂，于斯名更副。座上披陈编，窗中列远岫。近玩欣古芬，遥骋得新遘。冲融养吾真，毋使天机寇。
澹怀堂
作者：弘历
朝代：清
体裁：古风

峣峰峙后耸，坦谷呈前虚。春芳尚未酣，覃足怀澹予。澹怀非耽空，有为欲则无。譬化工育物，夫岂居功乎。试看昌昌者，其来款款如。
澹怀堂
作者：弘历
朝代：清
体裁：古风

怀与意名殊，胥属心之官。意微近乎发，怀乃发之前。斯堂曰澹怀，主静理具焉。凭几息诸虑，如水澈波澜。设复问其目，四勿从头观。
澹怀堂
作者：弘历
朝代：清
体裁：古风

怀实人所具，而能澹者鲜。视听内以纷，声色外以转。仲尼训颜渊，克已复礼善。名堂津逮兹，作箴恒自勉。
澹怀堂
作者：弘历
朝代：清
体裁：古风

有身则有心，有心怀必有。性近习相远，心怀视兹否。礼义养为悦，刍豢欲斯丑。权其远近间，要在澹以守。诸葛云明志，诚为见道纽。
澹怀堂
作者：弘历
朝代：清
体裁：五言律诗

朴屋搆盘凹，种松嘉荫交。傥然暮春到，倏已六年抛。引兴云峦卷，拂尘风竹敲。澹怀何所事，析理欲无淆。
澹怀堂
作者：弘历
朝代：清
体裁：五言律诗

群峰青展障，细草绿侵阶。土软蚯绳出，春深鸟瑟谐。花疑是仙种，石弗藉衙排。试看苍山色，那能不澹怀。
澹怀堂
作者：弘历
朝代：清
体裁：五言律诗

背后峙崇壁，面前临敞斋。既宏还致静，惟朴以为佳。花放香入户，草舒绿到阶。春光方骀荡，藉此澹人怀。
澹怀堂
作者：弘历
朝代：清
体裁：五言律诗

背峙叠峰崇，面临大壑空。鹤来看古度，松处识高风。苔已侵阶绿，杏才依埒红。澹怀非自外，怀澹乃由中。
澹怀堂
作者：弘历
朝代：清
体裁：五言排律

闹致动无已，澹斯静有馀。虽云互消息，可以悟忙徐。带水惟澄澈，襟林既朗虚。宁教俗虑染，似与善人居。彦辅韵如彼，孔明语起予。明兹冲漠志，筹治企还初。
澹怀堂即事
作者：弘历
朝代：清
体裁：七言律诗

临溪堂以澹怀名，循责之间意每评。朝盼夕希刚略慰，益谦损满又虞盈。审斯方寸何能静，质以奉三那见诚。有愧水哉澄镜面，不波或者近乎平。
澹思书屋
作者：弘历
朝代：清
体裁：七言绝句

书屋芸编此重披，片时坐忽自成嗤。适才驰射平原者，岂合于斯言澹思。
澹思书屋
作者：弘历
朝代：清
体裁：七言绝句

宁誇芝篆馀钗脚，喜对芸编在案头。驰马射獐近豪放，澹思有藉此优游。
澹思书屋
作者：弘历
朝代：清
体裁：七言绝句

步来曲折得深沈，暇以居安静以吟。五十年前读书处，澹然思视昔犹今。
澹思书屋
作者：弘历
朝代：清
体裁：五言律诗

裕性斋傍屋，斯惟小胜之。犹嫌十笏阔，恰置一窗宜。外景亦非远，中情雅得怡。芸编供枕葄，总是澹思时。
澹思书屋
作者：弘历
朝代：清
体裁：五言律诗

量地得斋小，非希安膝容。图暄依牖朗，避冷下帘重。董遇三馀乐，东方一帙逢。澹人思虑者，宜最是清冬。
澹思书屋口号
作者：弘历
朝代：清
体裁：七言绝句

少时恒此读芸编，思虑无纷诚澹然。今日思艰那语澹，副名祇有别经年。
澹思书屋口号
作者：弘历
朝代：清
体裁：七言绝句

年老率频忆旧时，旧时景故去如驰。即今望雨增惆怅，此思谁能令澹之。
澹漪书屋
作者：弘历
朝代：清
体裁：七言绝句

坡陀引水易成池，书屋开窗俯澹漪。镜面偶然顾影处，自知是乃属多为。
澹漪书屋
作者：弘历
朝代：清
体裁：古风

引水作方塘，书屋临其上。即此江湖心，受他风月状。观澜属有为，澹漪却无恙。是维题额意，寥天印空旷。
澹然书屋
作者：弘历
朝代：清
体裁：七言绝句

书屋低临碧沼边，近看天水相澄鲜。宁惟恬净挹襟袖，吾意因之亦澹然。
澹然书屋
作者：弘历
朝代：清
体裁：七言绝句

半亩银塘漾碧涟，书斋十笏石栏边。凭窗鉴影休嫌小，亦足因心印澹然。
澹然书屋
作者：弘历
朝代：清
体裁：五言律诗

小小两间屋，溶溶十笏池。亦堪俯明影，宁不引澄思。治乱关心虑，农桑廑念期。频来方寸切，那有澹然时。
澹然书屋
作者：弘历
朝代：清
体裁：五言律诗

方塘无半亩，其上有书斋。练影凭窗是，鉴光入座皆。冻融清彻目，波漾碧澄怀。掩映含丝柳，春情日以佳。
澹然书屋
作者：弘历
朝代：清
体裁：古风

曲廊转通屋，入屋窗临池。池冰明若镜，便风弗动漪。澹然诚澹然，惟静照乃宜。往来苟憧憧，朋将从尔思。
澹然书屋
作者：弘历
朝代：清
体裁：七言绝句

铺池冰鉴澹如何，别解得于此偶过。一节似犹傲乎水，因风那免作微波。
澹然书屋
作者：弘历
朝代：清
体裁：古风

阶基临方池，几席近止水。澹然名固称，最称惟冰矣。中无藻荇横，上鲜波澜起。澄非外所资，澈若直到底。彼门如市人，焉得谬托此。
澹然书屋
作者：弘历
朝代：清
体裁：古风

阶砌临渌水，窗牖糊玻璃。坐可数鱼游，俯堪撷藻蕤。一尘所弗到，三霄常朗披。淆之浊何有，澄之清则宜。澹然祗如然，夫岂可议思。
澹然书屋即目
作者：弘历
朝代：清
体裁：古风

对水既澹然，对冰亦澹然。水冰二而一，吾犹致疑焉。当其为冰时，是冰非水湲。当其为水时，是水非冰坚。而冰不离水，水岂非冰缘。空色及大小，视此无殊诠。是故足澄怀，即目因成篇。
澹然书屋口号
作者：弘历
朝代：清
体裁：古风

小斋临小池，偶来辄暂住。亦有天水光，岂无沧洲趣。画家咫尺论万里，告彼应凭此间悟。
澹然书屋口号
作者：弘历
朝代：清
体裁：七言绝句

方塘半亩犹然欠，澹趣凭来觉有馀。此意问谁能会得，画波几个小金鱼。
澹然书屋戏题
作者：弘历
朝代：清
体裁：七言绝句

把笔还停一笑旋，恐妨书屋后言传。每来辄复有题咏，识得心中未澹然。
澹碧斋
作者：弘历
朝代：清
体裁：五言律诗

高斋俯碧塘，幽兴托沧浪。荇带閒联藻，荷衣细纫香。雨晴山受润，风度水生凉。我自惜阴者，安知夏日长。
澹轩
作者：弘历
朝代：清
体裁：七言律诗

一泓岩顶似天池，却近轩阶澹照披。半借人工半借雨，亦涵云影亦涵曦。鸥眠夜月从来稳，鱼乐春波未许知。傥尔凭观傥尔去，㡳须芳饵弄竿丝。
澹轩
作者：弘历
朝代：清
体裁：古风

一泓贮天池，山雨之所积。了知底无泉，灵气蒸为液。披风亦有澜，印月亦有璧。可以泛虚舟，可以对文席。总不离澹然，是谓适其适。
澹轩
作者：弘历
朝代：清
体裁：五言律诗

天半沧洲趣，波澜近砌坳。云霞势若吐，荇藻影常捎。乍可须眉鉴，何曾竿线抛。凭观澹然际，君子悟相交。
澹轩
作者：弘历
朝代：清
体裁：古风

山巅艰致水，一泓呈鉴池。宁须波澜宽，所爱縠纨漪。小轩搆其上，每喜澄光披。漫议石泉细，半藉人力资。夏雨满陂塘，亦有微涨时。盈科纵无进，濯清还有期。
澹轩
作者：弘历
朝代：清
体裁：古风

山巅艰致水，有水山斯灵。半亩贮天池，太古此清泠。文轩弗求饰，澹泊志以宁。一勺乃不测，澄怀托沧溟。
澹轩
作者：弘历
朝代：清
体裁：古风

峦顶难为池，方塘无半亩。夏雨优渥沾，乃得波澜有。澹然映小轩，风月随所受。心偶与之俱，聊以拟享帚。
澹轩
作者：弘历
朝代：清
体裁：七言绝句

方塘贮水拟天池，或借潦停或沃之。今日澹然凭雨后，胜他人力费劳为。
澹轩口号
作者：弘历
朝代：清
体裁：古风

一泓天半即天池，人力天工两借之。今日凭临经雨后，澹然恰喜镜光披。松云楼，云与松为友，松将云作衣。高楼恰相值，据座似来依。响爱披风飒，润疑作雨㵟。我非弘景逸，祇仰五弦挥。
澹轩口号
作者：弘历
朝代：清
体裁：七言绝句

天池虽小大如镜，彻底无风不作澜。寓义由来取其淡，宁须江海较深宽。
澹轩口号
作者：弘历
朝代：清
体裁：七言绝句

山顶为池号澹轩，不波何必诩潺湲。恰欣过雨贮盈尺，省却肩挑几许烦。
澹閒室
作者：弘历
朝代：清
体裁：古风

带林趣以閒，镜水志愈澹。澹閒二而一，吾犹致精勘。周公训其无，于閒惟可暂。武侯训其明，于澹斯不厌。题室拟铭盘，造诣聊因验。
澹閒室
作者：弘历
朝代：清
体裁：七言绝句

树迟吐叶山容澹，冰未成波水意閒。棐几有书刚是易，便因观象玩其间。
澹閒室
作者：弘历
朝代：清
体裁：古风

澹则心无欲，閒斯体有安。一二二而一，观空空即观。我诚临民者，祗识为君难。澹閒夫岂能，无逸铭心官。寓意或云可，亦克己之端。
澹閒室
作者：弘历
朝代：清
体裁：古风

筑室山水间，水澹山斯閒。等度与佳名，不出此一园。春秋趣会殊，向背景各存。名固莫可穷，阿谁能忘言。室乃不著语，澹閒于是闲。
澹閒室
作者：弘历
朝代：清
体裁：古风

红芳早谢花，绿荫全辞树。书室则依然，是真澹閒处。夫惟藉资益，所以驰思虑。将携皇古书，于斯观太素。徒言不能行，少閒明复去。
澹閒室
作者：弘历
朝代：清
体裁：七言绝句

虚室冰窗映澄照，忘机那计物媸妍。因思彼未得閒者，都为其心弗澹然。
澹閒室口号
作者：弘历
朝代：清
体裁：七言绝句

澹因閒致非他致，閒则澹宁是果宁。设更于斯问注语，武侯两句试聪听。
瀑布
作者：弘历
朝代：清
体裁：五言律诗

绣屏开紫翠，珠箔滴琤琮。不舍赴川势，难寻出窦踪。光争晴雪落，声带晚烟舂。可饮书牌鹿，每于松下逢。
瀑源
作者：弘历
朝代：清
体裁：七言绝句

淙淙足㡳濆轻丝，注下丈馀成小池。复几曲为落崖瀑，金人铭背意如斯。
瀑源
作者：弘历
朝代：清
体裁：古风

瀑帘常目前，瀑源久心孔。会须一穷探，散步循巃嵷。石栈左右移，木彴锁其陇。如此经千曲，上皆翠云笼。疏隙时见天，坐井观同覂。崥崹平转邃，嶊崣扩复拢。历尔许创见，乃得天池滃。钟乳出缝罅，棘蔓或阏壅。关鬲稍疏治，放乎流益汹。扫苔坐俯澄，弄影浮云动。乃悟地中行，自下视如耸。居高讵忘卑，获奇在贾勇。香垆三千尺，亦自足底涌。
瀛台即景杂赋·其一
作者：弘历
朝代：清
体裁：七言绝句

花光艳裔鸟声谐，雨后三春是处佳。流览朅然思静憩，澄怀堂里一澄怀。
瀛台即景杂赋·其三
作者：弘历
朝代：清
体裁：七言绝句

流杯亭是胜朝迹，从未临流泛羽杯。却拟吴中千尺雪，三间茶舍倚松开。
瀛台即景杂赋·其二
作者：弘历
朝代：清
体裁：七言绝句

湖山位置仿蓬瀛，万事由来有志成。二典三谟明式在，望洋徒叹竟何情。
瀛台即景杂赋·其四
作者：弘历
朝代：清
体裁：七言绝句

旧时书屋今宣席，便与佳名号补桐。每展芸编浑似昔，五弦翘首慕薰风。
瀛台大理石屏歌
作者：弘历
朝代：清
体裁：古风

直方大幅出岩峦，制为屏风陈座端。不忘本来具神解，林岭犹肖点苍山。琉璃罘罳嫌巧脆，锦绣纂组徒繁丽。岂如山骨坚且朴，更不镂斲致刓敝。白质青文润以腴，高低溪壑天然图。倪黄董臣称妙手，疏皴澹染终不无。廉而弗刿柔岂屈，巍然犹是前朝物。几经海水复桑田，依旧春风更秋月。
瀛台宴拔达山诸部回使诗以纪事
作者：弘历
朝代：清
体裁：七言律诗

远使徕朝宴遣归，倾诚怜彼恋依依。灯宵刚度韶春丽，夜雨欣晴瑞旭辉。乍可颁饧联撒荔，何妨卉服接丝衣。从来曰信大蒙重，安尔耕桑永受禨。
瀛台小宴外藩
作者：弘历
朝代：清
体裁：七言律诗

行庆宜春嘉客来，趯台曲宴例教陪。晴开苑树媚韶景，雪糁天街净薄埃。乐奏雅寅初入律，恩颁湛露满浮杯。一家中外熙和际，保泰孜孜日念哉。
瀛台揽景
作者：弘历
朝代：清
体裁：古风

春风习以和，春水绿而鲜。春苑既骀荡，春人亦熙閒。寄情蓬瀛地，得句水云间。昂首睋旸台，回眸睎蓟川。溪桃未吐霞，陌柳已带烟。向阳鹊补巢，背雪雁下滩。万物欣莩甲，一心图治安。无逸戒嬉游，有卷勉惕乾。
瀛台揽景
作者：弘历
朝代：清
体裁：五言律诗

绿树全含润，红楼迥纳凉。帘旌疑燕羽，轩网错花光。湘管摛新会，芸编发古香。试耕丰泽所，扑陇簇针秧。
瀛台曲宴外藩
作者：弘历
朝代：清
体裁：七言律诗

仙壶曲宴荅韶年，旧典惟遵惠愫联。北漠户庭真密迩，西瀛裘帕许参连。兜离歌与任僸舞，拔达山将安集延。近悦远来宁易易，侧身基命益乾乾。
瀛台木变石歌效李长吉体
作者：弘历
朝代：清
体裁：古风

大山穹谷崇且盘，山头鹤驻曾栖仙。岑峦岖峿扶孱颜，金堂玉室相钩连。云兴霞蔚吐紫烟，含囊灵瑞如陶甄。灵林冥冥冠其巅，其幽丛杂多桂兰。是为天宇宅天男，乃有异木镇厚坤。蚖芲杜松非其伦，蔽亏天日无朝昏。为舟十数皆其孙，匠石却顾持斧奔。水龙喷泉沃厥根，啼蛄吊月星漏痕。干云负霜枝曲卷，灵鸧振翅毛羽鲜。老桂漫誇吴质眠，白榆空足沈郎钱。栉栉银云车盖翩，挂以双丸绕魄渊。寿比散木已有年，女夷不敢司厥权。付之圆盖全其天，枝离幻作秦女焉。会观木石兹同坛，为发为身一体全。亭亭杰竖无比肩，暖春生玉疑蓝田。磷磷烂烂出五源，女娲鍊石兹尚存。傍林插岩绝攀援，奇礓讵妨山溜穿。五丁不可夺其坚，端州石工安足论。移来曾受海神鞭，五车能上束马牵。都下倾城咸厌观，方壶蓬岛资盘桓。辞山不恋山木繁，琼台璿室何丸丸。罘罳风叫露掌寒，汉唐池馆今依然，为薪非火悟火传。
瀛台杂咏
作者：弘历
朝代：清
体裁：七言律诗

祭罢瀛台驻翠銮，更衣之便遂传餐。乍闻柳处藏莺语，真是花前走马看。今日非关懒问景，畅春因欲敬询安。试耕地已新苗茁，好在凌晨露气漙。
瀛台泛舟观荷三首·其一
作者：弘历
朝代：清
体裁：七言绝句

朝来骤雨打新荷，雨后拿舟赏若何。白闪露光飞上下，红湔霞影舞婆娑。
瀛台泛舟观荷三首·其三
作者：弘历
朝代：清
体裁：七言绝句

风翻露盖深还浅，雨洗红妆正复欹。宝月楼头回看好，分明宜画又宜诗。
瀛台泛舟观荷三首·其二
作者：弘历
朝代：清
体裁：七言绝句

火气全无甲煎香，木兰轻漾喜晨凉。诗人耳食拟天上，可见黄姑锦段张。
瀛台独梧树
作者：弘历
朝代：清
体裁：古风

瀛台独梧树，凌云势方上。森森孙枝稠，团团佳荫广。吟风入静思，滴雨增幽赏。鹪鹩不敢栖，疑结九苞想。抚摩绿玉质，㣶倚怀畴曩。
瀛台竹木床歌
作者：弘历
朝代：清
体裁：古风

静憩轩中横短床，不雕不斲伊谁造。竹皮木骨恰相称，讵誇华饰誇质老。我闻玩物能丧志，漆器进谏明至道。涓涓之水成江河，其流涤器装七宝。何如兹床朴且完，安置妥贴不欹倒。松斋夜静梦周时，梧阶昼永摊书好。异物不贵凛前训，用铭座右期相保。
瀛台赐宴安集延来使即席得句
作者：弘历
朝代：清
体裁：七言律诗

奉檄犹惭力未宣，石旋书捧使来专。闭关难学汉光武，谒陛何期安集延。西苑都称到天上，南兰群喜沐恩先。仰流嘉彼明于顺，三接应申锡赉骈。
瀛台赐宴拔达山来使即席得句
作者：弘历
朝代：清
体裁：七言律诗

归俘献馘识忠诚，贡使随来万里行。第一西方足嘉国，无双天下此都京。俾观礼乐三千盛，待赏烟花午夜明。重译又须宣象寄，筠冲语异逮濛瀛。
瀛台雪景
作者：弘历
朝代：清
体裁：七言律诗

密飘细洒夜连晓，咨起居馀到趯台。望远琼楼弥漠漠，积深冰浦浩皑皑。座宣卿贰筹几务，阵阅鴐鹅抡轶材。行赏励勤资卒岁，岂徒玩景此频来。
瀛州南楼七叠沈佺期韵
作者：弘历
朝代：清
体裁：古风

何处寻旧谯，如隔云与霄。千秋誇胜迹，阅久总寂寥。幸哉斯南楼，楼颓付烟飙。而竟以诗传，尚寻台与桥。展义廑政实，叠吟论世遥。尔时唐帝宴，倖进群臣嚣。袍笏复牙绯，益鄙云卿谣。
瀛州南楼三和沈佺期韵
作者：弘历
朝代：清
体裁：古风

何年废重谯，旷景澄烟霄。修文掞鸿词，赓和何寥寥。而我三继唱，逸兴飞清飙。言巡江南境，复过瀛西桥。爱此诗书邦，文献诚非遥。觐光来老幼，宁厌腾尘嚣。如伤周王怀，为度夏代谣。
瀛州南楼五叠沈佺期韵
作者：弘历
朝代：清
体裁：古风

古郡仍木谯，不见楼干霄。藉问繁华地，几不归凄寥。瀛州复经过，和铃鸣春飙。缅彼盛唐代，度此第三桥。比肩许宋近，游燕胜驩遥。亦可安命分，犹然怨哗嚣。今读回波词，孰不鄙其谣。
瀛州南楼八叠沈佺期韵
作者：弘历
朝代：清
体裁：古风

楼即可称谯，吟兴缅干霄。然而曾让宋，末句殊涩寥。独此瀛州章，逸韵同清飙。壮构今何在，烟村及野桥。叠诗见其人，初唐原匪遥。其人实热中，逐炎不厌嚣。论世亦政方，重赓五字谣。
瀛州南楼六叠沈佺期韵
作者：弘历
朝代：清
体裁：古风

品诗凭层谯，宋作意凌霄。沈辞非不佳，末句诚凄寥。胡兹南楼间，绝唱传扬飙。韵仍叠六钵，境复度三桥。观民惟务近，论古漫追遥。扶携随轻舆，宁复厌喧嚣。最宜田斯情，因重摛兹谣。
瀛州南楼四叠沈佺期韵
作者：弘历
朝代：清
体裁：古风

云卿咏华谯，绮句辉丹霄。至今锦绣文，不随楼寂寥。泽国事时巡，春昼扬和飙。鸣銮古瀛州，短亭复长桥。缅彼遗迹处，沙野迷近遥。因之悟千古，总资谈议嚣。其人非所宗，论世为此谣。
瀛裔
作者：弘历
朝代：清
体裁：七言律诗

巡方到处廑黎黔，瀛裔民风策马觇。力穑仍艰登稷黍，资生惟是藉鱼盐。芦田概与均蠲负，沙户因之期引恬。斥卤安能变膏壤，汉时早说海波渐。
灌竹
作者：弘历
朝代：清
体裁：古风

春月竹之秋，性与群卉殊。不于殊处观，安知君子夫。苍玕猗飒影，似羞红绿俱。况抽箨龙时，可漠听菀枯。灌溉课园人，桔槔引水输。事半而功倍，何靳弗为乎。町埭俾均沾，生意回须臾。闻之先哲语，善培危与扶。宁惟竹然哉，絜矩纷殷吾。
火前茶
作者：弘历
朝代：清
体裁：古风

枪旗初吐含轻烟，雨前不已称火前。吴中自来俗如此，竞巧争新实可怜。学林昔日传新话，即今例事无须怪。清和宿雨润帘栊，越瓯小试瓶笙籁。诗肠既沃兴怀赊，古道邈矣宁惟茶。君不见三十而婚四十仕，今人安能迟待此。
火浣布
作者：弘历
朝代：清
体裁：古风

闻有火浣布，出蜀越巂厅。取视敕督臣，随献言情形。番地五蛮山，草根石缝生。又号不朽木，其性纯阴精。绩以织为布，穷檐日用恒。油渍或致污，投火烈焰明。焰息布如洗，因以数段呈。试之如所言，火浣诚副名。初非奇特物，未见斯疑惊。耆薄尔雅疏，大秦汉书评。艳称异域珍，耳食传虚声。
火鸡
作者：弘历
朝代：清
体裁：古风

火鸡特异雉，足观不足食。修尾拖绅白，通身染黛黑。昂藏亦头角，璘㻞亦羽翼。于野昧三嗅，言家乏五德。吐火幻讵真，破敌术非直。无须罗网施，已见雌雄得。宣付上林官，饲养俾孳息。
灯
作者：弘历
朝代：清
体裁：古风

腾辉照绮席，散彩当珠殿。馥馥博山香，迟迟玉漏箭。影射桃笙流，华映虾须绚。九枝非所贵，分阴诚可羡。方励㷊膏志，敢卜通宵宴。剪檠阅奏章，毋使目光眩。
灯夕即事
作者：弘历
朝代：清
体裁：七言律诗

贝阙珠宫影荡摇，风轩月宇彩飘萧。梅心半醉如酬节，柳眼将开似盻韶。饶有忧怀赋云汉，都无閒兴问星桥。火蛾玉蕊争春丽，却忆去年三五宵。
灯窗
作者：弘历
朝代：清
体裁：古风

灯窗我所耽，冬夜清更永。群籁一以息，周庐四顾静。武帐不受风，文疏未觉冷。适已安足侈，度人亦颇省。策府在我几，千秋法戒炯。秉烛匪为游，触绪常怀警。
灯窗
作者：弘历
朝代：清
体裁：古风

远甸散暮霭，西峰隐落日。笳吹动幔城，莲檠朗毡室。群籁寂不闻，景清神亦谧。命笔欣佩文，读书期务实。游豫贵有度，宵旰所无逸。景光足自珍，栖心在专壹。
灯花
作者：弘历
朝代：清
体裁：七言律诗

金英赩赩穗馣馣，惭愧梅娇与杏酣。信有仙方殷七七，参来佛偈后三三。试占尔许佳音兆，漫道无多生意含。快剪并州应莫藉，焰轮悟处且和南。
灵岩夕景
作者：弘历
朝代：清
体裁：古风

久坐临湖榭，空明爱湖景。不觉暮色苍，失却洞庭影。张灯归寝阁，万籁于焉静。已自云霞表，况近招提境。神心自致谧，尘俗何期屏。相值乃偶然，意足千秋永。
灵岩夕景
作者：弘历
朝代：清
体裁：古风

吴云欲雨旋澄氛，千岩松翠含夕曛。震泽波光在襟袖，旷怀似觉涛声闻。海天孤月不可叫，火树银花实厌闹。夙已传宣槩罢之，却欣无欲堪观徼。须臾暝合万状寂，崇情创得寥天一。塔铃落落度风鸣，分明偈说无今昔。
灵岩寺
作者：弘历
朝代：清
体裁：七言律诗

方山亦有灵岩寺，吴下灵岩不独灵。立字安名由个个，今来古往镇亭亭。砌瓴塔尚干云矗，卓锡泉常注窦渟。希有佛曾出现地，既云希有现何形。
灵岩寺七叠前韵
作者：弘历
朝代：清
体裁：七言律诗

叠韵每宗玉局法，输他落笔句称灵。道林继考远别域，僧寺原吟一个亭。东指老松仍此峙，重来乳窦镇斯渟。光阴五载一睫眼，作么生为色与形。
灵岩寺三叠前韵
作者：弘历
朝代：清
体裁：七言律诗

难穷匣玉藏符玉，且置南灵礼北灵。千载松仍笼古殿，一溪水自绕岩亭。閒云不系心同淡，法乳无根性与渟。山鸟山花解传偈，何妨色色复形形。
灵岩寺五叠前韵
作者：弘历
朝代：清
体裁：七言律诗

事用长卿后知误，迹传元奘昔称灵。原由西入非其路，尚自右存是此亭。院柏又经三载别，山泉仍俯一泓渟。今宵小驻明朝去，无暇呼僧参色形。
灵岩寺六叠前韵
作者：弘历
朝代：清
体裁：七言律诗

东西路径原一路，南北灵岩有二灵。岂必长卿重赓句，依然元奘尚留亭。漫云逝水如其往，试看石泉镇此渟。调御丈夫独无语，由他色色与形形。
灵岩寺再叠前韵
作者：弘历
朝代：清
体裁：七言律诗

烟霞朝暮传心印，泉石古今惬性灵。不二殿旁法松郁，成双门外刹竿亭。风来檐角虚铃语，春入山根新水渟。此是色空无著处，作么更觅梵王形。
灵岩寺叠前韵
作者：弘历
朝代：清
体裁：七言律诗

玉符祇苑由来久，岩有佛居合号灵。岂必吴中八面塔，请看历下五花亭。松因摩顶今听法，泉自渡杯古泻渟。别馆近旁堪一宿，清虚端足谧神形。
灵岩寺四叠前韵
作者：弘历
朝代：清
体裁：七言律诗

空色由来一归幻，北南何碍两称灵。虽无负钵千秋迹，却有指松十丈亭。岩是雨花耸�㠑，泉犹卓锡贮澄渟。山僧纵不通禅教，解读金经便换形。
灵岩寺礼佛作
作者：弘历
朝代：清
体裁：七言律诗

绅衿处处设经坛，祝嘏同钦是所欢。绞缚黄棚称茂庆，便宜白社得施檀。泉因卓锡春犹喷，松为取经东向攒。安辇奉行益康健，瑞徵彤史得希看。
灵岩寺西入石路三用唐刘长卿韵二首·其一
作者：弘历
朝代：清
体裁：五言排律

例必由西入，石蹊皴绿苔。今朝暂彼宿，明日率斯回。僧自不他去，佛原识我来。秦苻境已辟，唐李法重开。梵贝分筵演，刹竿当户栽。名泉试甘露，漉雪一浮杯。
灵岩寺西入石路三用唐刘长卿韵二首·其二
作者：弘历
朝代：清
体裁：五言排律

路遵道林石，碑古麓山苔。两寺今千载，三年又一回。因怀长卿昔，曾访法崇来。胜会久寥寂，禅关自阖开。老兵呼已得，司马祸谁栽。望古兴遥集，何妨为酹杯。
灵岩寺西入石路仍用唐刘长卿韵
作者：弘历
朝代：清
体裁：五言排律

春气南方早，芳郊满绿苔。灵岩复此至，五律忆前回。两度胥成错，一时斯傥来。借题供兴遣，抚景信怀开。梅朵迎人笑，松根抱石栽。临湖原有榭，小坐试茶杯。
灵岩寺西入石路仍用唐刘长卿韵二首·其一
作者：弘历
朝代：清
体裁：五言排律

入山全展画，问径每梯苔。鬘相应须礼，肩舆可漫回。图经谁说创，刺史此曾来。泰岳秀分得，苻秦境早开。云皆依嶂吐，松不藉人栽。甘露泉犹渫，禅房重举杯。
灵岩寺西入石路仍用唐刘长卿韵二首·其二
作者：弘历
朝代：清
体裁：五言排律

前岁镌岩句，今看亦隐苔。可知无住相，胜处且迟回。花雨当春落，山容识我来。钟声几杵静，经帙大乘开。忍草庭中茁，禅枝道者栽。长城信佳作，谁得议琼杯。
灵岩寺西入石路咏事
作者：弘历
朝代：清
体裁：七言律诗

长卿谪宦本湘楚，石路入西韵数酬。昔每断章因取义，今知非实笑重由。虽然总此一天下，何必区分四部洲。李贺梦游真卓识，春烟九点自齐州。
灵岩寺西入石路四用唐刘长卿韵二首·其一
作者：弘历
朝代：清
体裁：五言排律

忽吟遗集句，难觅断碑苔。俊逸昔五字，巡游今四回。齐郊突平起，岱岳秀分来。山寺东犹远，石蹊西向开。春芜自为吐，古树是谁栽。放眼青天外，芥舟斯胶杯。
灵岩寺西入石路四用唐刘长卿韵二首·其二
作者：弘历
朝代：清
体裁：五言排律

此路行原惯，前踪想印苔。泉源碧波落，树杪白云回。法侣故居在，诗人访友来。老兵呼宋得，邑尉谮吴开。运否天难问，才多祸自栽。和惟惭覆瓮，玷那拟珍杯。
灵岩寺西入石路用唐刘长卿韵
作者：弘历
朝代：清
体裁：五言排律

乍晴芳袭蕙，过雨绿浓苔。浑似昨朝去，又成今度回。借他刘氏韵，识我梵宫来。但取名同处，那分境异开。路盘亦西入，塔迥向云栽。上有吴王井，甘宜试茗杯。
灵岩寺西入石路用唐刘长卿韵二首·其一
作者：弘历
朝代：清
体裁：五言排律

峰雪全皴柏，蹊春未点苔。寒钟云表落，溅瀑涧边回。游目无暇接，悦心初度来。佛原不碍古，士亦得称开。境自苻秦辟，松犹元奘栽。石泉信清冽，便可试茶杯。
灵岩寺西入石路用唐刘长卿韵二首·其二
作者：弘历
朝代：清
体裁：五言排律

幡影标今揭，碑痕戴古苔。金绳重轮奂，贝叶镇昭回。偶步长卿韵，兼思太白来。峰形皆内抱，谷口独西开。石路夤缘入，春翘次第栽。应真渡何代，鸥鸟不惊杯。
灵岩山行宫联
作者：弘历
朝代：清
体裁：联

三春烟景染新藻；万顷湖光开远襟。
灵岩杂咏三叠沈德潜韵 其一 馆娃宫
作者：弘历
朝代：清
体裁：古风

每叠德潜韵，逸兴辄鼓舞。是中有元音，桴蒉而鼓土。馆娃虽艳哉，华清曾咏杜。苟不失美刺，自足传今古。
灵岩杂咏三叠沈德潜韵 其七 采香径
作者：弘历
朝代：清
体裁：古风

句践行九术，伐吴机早露。施旦入吴都，体不胜纨素。采香供靓妆，麝风散花雾。那虑越兵来，惟愁日易暮。
灵岩杂咏三叠沈德潜韵 其三 响屧廊
作者：弘历
朝代：清
体裁：古风

山腰洞穴深，外狭而中敞。石安得有声，云藉梓以响。百计悦蛾眉，万古委榛莽。后谁袭其踪，齐宫踏莲往。
灵岩杂咏三叠沈德潜韵 其二 琴台
作者：弘历
朝代：清
体裁：古风

东坡醉翁操，空山响琅然。姬光岂能琴，有台传遥年。攫醳久不闻，惟馀涧水湲。咏古抽绎思，春蚕方未眠。
灵岩杂咏三叠沈德潜韵 其五 吴王井
作者：弘历
朝代：清
体裁：古风

名山有名泉，往往淙山顶。屈哉托吴宫，曾照吴姬影。银床金辘轳，晨装沈素绠。局蹐秦馀杭，回首空忆井。
灵岩杂咏三叠沈德潜韵 其八 玩花池
作者：弘历
朝代：清
体裁：古风

乘阳行时令，艳裔铺阿谷。离宫奚遣暇，敲吟兴未足。归愚有佳作，淡似春波渌。依韵凡三赓，藉以扬清浴。
灵岩杂咏三叠沈德潜韵 其六 研池
作者：弘历
朝代：清
体裁：古风

研山作馆娃，研池贮清泠。不可测其底，俯视深含青。轻风起微绉，靴纹纵复横。并无竿丝投，醉鱼何事惊。
灵岩杂咏三叠沈德潜韵 其四 涵空阁
作者：弘历
朝代：清
体裁：古风

高阁俯具区，天水相与空。来往挐舟者，布帆不避风。曙光看浴日，夜吟疑聆龙。洞庭缥渺间，虚无仙人宫。
灵岩杂咏五叠沈德潜韵 其一 馆娃宫
作者：弘历
朝代：清
体裁：古风

昔怜德潜老，骤用缘鼓舞。谁知引宫墙，圬乃于粪土。述夔实乱民，为序托李杜。生当正以法，幸其人成古。
灵岩杂咏五叠沈德潜韵 其七 采香径
作者：弘历
朝代：清
体裁：古风

吴宫多芳草，扬风而浥露。群姬日采看，劳劳玉腕素。以供夷光用，椒兰焚晓雾。旋起丝管声，响送西舂暮。
灵岩杂咏五叠沈德潜韵 其三 响屧廊
作者：弘历
朝代：清
体裁：古风

石洞山半腰，那可搆廊敞。而曰有屧音，捕风率传响。潜既讹以讹，余亦莽其莽。拙速足成篇，未可无言往。
灵岩杂咏五叠沈德潜韵 其二 琴台
作者：弘历
朝代：清
体裁：古风

不以人废言，其诗实斐然。兹复至灵岩，成咏聊记年。仍五叠原韵，水遇渠必湲。琴台接馆娃，绝响谁欲眠。
灵岩杂咏五叠沈德潜韵 其五 吴王井
作者：弘历
朝代：清
体裁：古风

左日而右月，一例于山顶。谁与分甘涩，无过虚捉影。中泠固胜此，无劳试修绠。即今吴宫非，馀此不改井。
灵岩杂咏五叠沈德潜韵 其六 研池
作者：弘历
朝代：清
体裁：古风

渫然一泓水，飒尔万古泠。谁名曰研池，虚印青天青。吴王声色徒，那解溪藤横。日夕悦越姬，越兵来不惊。
灵岩杂咏五叠沈德潜韵 其四 涵空阁
作者：弘历
朝代：清
体裁：古风

杂咏第四章，高阁吟涵空。兹实有层宇，拾级披清风。是耶亦非耶，名象混鱼龙。五百年之后，将复传离宫。
灵岩杂咏再叠沈德潜韵八首 其一 馆娃宫
作者：弘历
朝代：清
体裁：古风

石砚径重寻，春花风自舞。昔日馆娃处，今时选佛土。清梵落云松，净香飘埭杜。于此暂息心，何必论前古。
灵岩杂咏再叠沈德潜韵八首 其七 采香径
作者：弘历
朝代：清
体裁：古风

句践用心苦，阴谋藏弗露。采葛不连蔓，作丝织絺素。献吴逞其欲，吴欢堕迷雾。群娃犹采香，曲径春风暮。
灵岩杂咏再叠沈德潜韵八首 其三 响屧廊
作者：弘历
朝代：清
体裁：古风

灵岩镇古灵，敞景当春敞。山蹊谁藉楩，名尚传屧响。无人叹露葵，有客寻烟莽。荒幻总虚无，无烦赋伤往。
灵岩杂咏再叠沈德潜韵八首 其二 琴台
作者：弘历
朝代：清
体裁：古风

西蜀及东鲁，琴台名纷然。此胡亦有之，迹传阖闾年。松风写谡谡，峡水常湲湲。想彼三郎流，听之早欲眠。
灵岩杂咏再叠沈德潜韵八首 其五 吴王井
作者：弘历
朝代：清
体裁：古风

英英吐云根，氿氿涵峰顶。秀峰寺其侧，舍利入塔影。忆昔春雨中，偶然一汲绠。勿幕乃元吉，玩辞观象井。
灵岩杂咏再叠沈德潜韵八首 其八 玩花池
作者：弘历
朝代：清
体裁：古风

德潜本幽人，所居爱岩谷。一再吟其诗，调高义亦足。偶凭玩花池，印心呈澹渌。遗迹奚堪称，德水早净浴。
灵岩杂咏再叠沈德潜韵八首 其六 研池
作者：弘历
朝代：清
体裁：古风

山川自太古，峙峻渟者泠。谁能夺化工，泉白峰常青。此池盖昔有，菁藻看斜横。非吴王所斲，至理无须惊。
灵岩杂咏再叠沈德潜韵八首 其四 涵空阁
作者：弘历
朝代：清
体裁：古风

富媪不藏景，高阁真涵空。不知名者谁，窗纳千岩风。太湖在襟袖，疑闻吟渊龙。洞天若能到，玉柱银为宫。
灵岩杂咏四叠沈德潜韵 其一 馆娃宫
作者：弘历
朝代：清
体裁：古风

四计惑吴心，罗縠教歌舞。容步于何习，或曰城名土。蠡献子胥谏，弗听其言杜。伊人咏馆娃，戒之在鉴古。
灵岩杂咏四叠沈德潜韵 其七 采香径
作者：弘历
朝代：清
体裁：古风

子友为讽谏，挟弹履濡露。笑愚而不听，先入言有素。徒传香径名，春风馡锦雾。狸卑终见放，三津归日暮。
灵岩杂咏四叠沈德潜韵 其三 响屧廊
作者：弘历
朝代：清
体裁：古风

长廊今弗见，但馀山洞敞。索然怒公孙，何能为声响。杀谏国必亡，馆娃久榛莽。奚称踏步人，足底佳音往。
灵岩杂咏四叠沈德潜韵 其二 琴台
作者：弘历
朝代：清
体裁：古风

七弦实古器，斯台未恰然。抑于阖闾代，抑在夫差年。世迁犹月白，人去馀泉湲。但供幽客至，曲肱时枕眠。
灵岩杂咏四叠沈德潜韵 其五 吴王井
作者：弘历
朝代：清
体裁：古风

日东而月西，一例喷峰顶。不见古人汲，犹照今人影。诗雅咏瓶罍，易象示繘绠。却忆归愚翁，当年此汲井。
灵岩杂咏四叠沈德潜韵 其八 玩花池
作者：弘历
朝代：清
体裁：古风

德潜老始达，大耋归栖谷。方其未出时，此振衣濯足。凭池匪玩花，为爱澄波渌。八章四叠赓，藉拟兰汤浴。
灵岩杂咏四叠沈德潜韵 其六 研池
作者：弘历
朝代：清
体裁：古风

研池涌研山，一泓清波泠。得名盖因境，明如铜镜青。讵缘习挥毫，笔阵辨直横。其下应何有，波伏龙不惊。
灵岩杂咏四叠沈德潜韵 其四 涵空阁
作者：弘历
朝代：清
体裁：古风

石鼓天平南，㠎嶪耸碧空。一目可千里，具区波潋风。有名无其阁，望若云中龙。岂必拘墟求，纵观凭离宫。
灵岩杂咏用沈德潜韵八首 其一 馆娃宫
作者：弘历
朝代：清
体裁：古风

琼宫号馆娃，艳歌复丽舞。欢娱廿三年，凄凉一□土。偶来寻旧迹，山径步芳杜。哲妇能倾城，烱戒垂今古。
灵岩杂咏用沈德潜韵八首 其七 采香径
作者：弘历
朝代：清
体裁：古风

采香胜采葛，采葛行野露。欣戚不同伦，谁知绘后素。倭堕笼春芳，甲煎蒸晓雾。坐看笠泽边，越师来薄暮。
灵岩杂咏用沈德潜韵八首 其三 响屧廊
作者：弘历
朝代：清
体裁：古风

夹径多长松，度松渐豁敞。伊昔构曲廊，夷光留屧响。屧响久不闻，春烟蒙蔓莽。小草设有知，云见人来往。
灵岩杂咏用沈德潜韵八首 其二 琴台
作者：弘历
朝代：清
体裁：古风

白银世界中，石湖言则然。而我揽奇景，其趣符昔年。月出山寥寂，风定波潺湲。琴声静无闻，云扃寄高眠。
灵岩杂咏用沈德潜韵八首 其五 吴王井
作者：弘历
朝代：清
体裁：古风

山下宜出泉，云何于其顶。行云时吐英，古槐几留影。子胥抱孤忠，不食空垂绠。徒传艳冶迹，贻羞日月井。
灵岩杂咏用沈德潜韵八首 其八 玩花池
作者：弘历
朝代：清
体裁：古风

山花落春风，贴贴依溪谷。底怪吴宫人，镇日玩不足。红颜已尘土，苍岩仍湛渌。三复德潜诗，吾心一以浴。
灵岩杂咏用沈德潜韵八首 其六 研池
作者：弘历
朝代：清
体裁：古风

石鼓淙天池，清波澹泠泠。扶栏成小憩，春藓匝甃青。我欲习挥毫，古帖徒纵横。笔谏有名言，岂事龙蛇惊。
灵岩杂咏用沈德潜韵八首 其四 涵空阁
作者：弘历
朝代：清
体裁：古风

灵岩三百丈，巀嶭凌虚空。高阁俯太湖，镜影澄微风。吐纳阅今古，变化资鱼龙。清夜净万缘，钟声下梵宫。
灵岩行宫即景杂咏·其一
作者：弘历
朝代：清
体裁：七言绝句

千峰罨翠百花馣，山馆重临春正酣。更值晴明穷远目，具区无际雪涛涵。
灵岩行宫即景杂咏·其三
作者：弘历
朝代：清
体裁：七言绝句

岩扉蔚秀绿云稠，石甃花池贮澹流。佳处意当留不尽，好教打叠理归舟。
灵岩行宫即景杂咏·其二
作者：弘历
朝代：清
体裁：七言绝句

花姿树态总无尘，信是灵岩别有神。洗涤繁华归净所，合教个下住诗人。
灵济祠三叠旧作韵
作者：弘历
朝代：清
体裁：五言律诗

向当乙丑岁，疏凿此开渠。源溯灵邱远，流分广利舒。田廑灌民稼，祠以妥神居。小驻因途便，贤臣追想馀。
灵济祠乾隆十年命高斌引唐河之水以兴水利而建祠于此以祀河神西巡过此因成是诗
作者：弘历
朝代：清
体裁：五言律诗

灵邱疏远派，广利浚通渠。惟此田功要，庶因民气舒。崇祠瞻像设，便道憩幽居。壁有前题字，年光默想馀。
灵济祠再叠旧作韵
作者：弘历
朝代：清
体裁：五言律诗

小别廿年矣，依然水酾渠。为功利耕作，此计匪迂舒。暂可凭轩览，几曾煖席居。壁题仍好在，和韵适几馀。
灵济祠叠旧作韵
作者：弘历
朝代：清
体裁：五言律诗

鬟剔唐河水，疏通广利渠。惟勤沟浍计，庶获井闾舒。作乂民其奠，称功我岂居。祠旁精室洁，清憩驻銮馀。
灵济祠四叠旧作韵
作者：弘历
朝代：清
体裁：五言律诗

遥源来晋省，灵济俯今渠。藉此天然利，庶因民力舒。边傍朴之室，适可憩而居。视昔聊俯仰，倏焉卌载馀。
灵珀诗
作者：弘历
朝代：清
体裁：五言律诗

灵珀含精气，仙胎托古松。一丸无满缺，四序识春冬。屈草祥祛佞，嘉禾瑞兆农。书传诚或有，目睹未曾逢。
灵谷寺
作者：弘历
朝代：清
体裁：五言律诗

建陵故迁寺，儒释典俱违。儒固乖忠恕，释仍有是非。旧名殊杳杳，新景自依依。暂向匡床坐，那看花雨霏。
灵谷寺
作者：弘历
朝代：清
体裁：五言律诗

蒋山开善寺，移置得兹名。一切有为法，本来无定评。閒花明柰苑，真树护祇城。偶读前题句，不牵今昔情。
灵谷寺
作者：弘历
朝代：清
体裁：古风

钟阜东南寻道林，蔚然深秀松森森。溪光山色宛其识，钟声幡影空人心。八功德水清且泚，梵天震旦何彼此。更闻左侧琵琶街，鼓掌响应弹丝起。非神奇亦非邪淫，世尊早明示其旨。乾闼鼓琴山河大，地作琴声迦叶作舞，亦复如是而已矣。
灵谷寺六韵
作者：弘历
朝代：清
体裁：五言排律

萧梁灵谷寺，昔据独龙中。明卜元宫址，新移碧嶂东。于今四百岁，不改八禅风。垒甓攒云殿，雕琼敞月宫。蟠阶松益翠，倒井菂消红。佛地何兴废，凭教万虑空。
灵隐寺仍叠宋之问韵
作者：弘历
朝代：清
体裁：五言排律

五字特峣峣，千秋属和寥。两章笑多事，一滴欲增潮。缅想蓦然遇，重寻去若飘。都成佳话许，漫惜胜期遥。过雨花如笑，经冬松不凋。原来符道趣，那得惹尘嚣。识取冷泉畔，桥为信度桥。
灵隐寺用宋之问韵即效其体
作者：弘历
朝代：清
体裁：五言排律

飞来矗翠峣，屏障已清寥。月地开如镜，云璈沸似潮。柏烟林外写，花雨座中飘。泉冷石为瘦，峰高树与遥。考功昔游历，此处感荣凋。五字殊难属，一联浑解嚣。江南曾有赠，当面眯津桥。
灵雨寺
作者：弘历
朝代：清
体裁：五言律诗

下马先瞻礼，今春雨实灵。净标莲业白，嘉祐麦苗青。古树当庭直，天花满座馨。行斋依绿水，信宿合教停。
灵鹫峰文殊寺三依皇祖元韵
作者：弘历
朝代：清
体裁：五言律诗

一念原无隔，廿年夫岂遥。重兹礼净域，仍尔憩禅寮。春草半枯菀，风幡任寂飘。奎章辉日月，翘首盼云椒。
灵鹫峰文殊寺五依皇祖元韵
作者：弘历
朝代：清
体裁：五言律诗

五度赓歌遍，六番岁月遥。屏营瞻法座，示像镇云寮。日并奎章耀，风随梵韵飘。章嘉宣诵处，窣堵忽崇椒。
灵鹫峰文殊寺再依皇祖元韵
作者：弘历
朝代：清
体裁：五言律诗

云边看寺迥，雪里听螺遥。忽尔到香界，居然憩法寮。禅枝无处住，梵呗静中飘。欲觅尧年句，烟萝隐翠椒。
灵鹫峰文殊寺四依皇祖元韵
作者：弘历
朝代：清
体裁：五言律诗

赓韵卌年阅，光阴弹指遥。息心礼莲座，骋目凭松寮。不觉新诗引，徐听梵诵飘。忽思辛巳景，怅望白云椒。
灵鹫峰文殊寺恭依皇祖元韵
作者：弘历
朝代：清
体裁：五言律诗

灵鹫标乾竺，飞来无近遥。穹窿开梵宇，左右列僧寮。葆羽峰头驻，天花云外飘。从臣传往烈，指点话崇椒。
灵鹫峰文殊寺瞻礼偶效禅语
作者：弘历
朝代：清
体裁：七言律诗

六度重兹到五台，默符天地数中该。不期再至却常住，既曰言归底幻来。大士如如据莲座，金容永永镇华垓。梵宗儒理本无二，七字因缘讵辩才。
灾馀
作者：弘历
朝代：清
体裁：古风

灾馀疠必行，古人言之矣。将为徐州行，大吏云宜止。去去关民瘼，宁忍复避此。铜山莅古邑，菜色嗟惄视。蓝缕鲜完衣，踉跄或无屣。实泽果遍及，仍然故何以。太医虽庸医，玉缺珷玞美。四乡分往救，所司拨药饵。斯固子产惠，应胜魏公指。视尔伤曷瘳，曰予愧无已。
炯雨楼秋望
作者：弘历
朝代：清
体裁：七言律诗

玉露金风爽素秋，骋怀更上一层楼。千林日闪画初展，五谷云黄宝逮收。鹤意喜高驻空唳，鹿声试朗出岩呦。赢他槜李惟春望，岂识山庄澄景遒。
点窜张照书联语二句因口占促成
作者：弘历
朝代：清
体裁：七言律诗

侍臣联句犹粘壁，前席无端略忆初。似此精神能永注，谓他赵董或难如。两言即景未详孰，五字返躬因易予。四海有民皆视子，一年无日不看书。
点雨
作者：弘历
朝代：清
体裁：古风

点雨大如钱，飞空四五堕。隐隐作雷鸣，满望成滂沱。云拥东南去，瞪劳仍不果。昨自郊外来，麦已结穗妥。即此霈甘霖，尚及实粒颗。伫立以嗟吁，增惭不胜我。
炼玉歌题和阗玉镂图
作者：弘历
朝代：清
体裁：古风

仙人炼玉学轻身，却作玉人百斤重。深岩兀兀坐盘陀，闭目止观息以踵。后山童子负篮归，妙药灵芝携种种。羽化之踪视此乎，孰曰樗材特拥肿。
烟月清真楼
作者：弘历
朝代：清
体裁：五言律诗

借询烟与月，几万阅春秋。开辟以来有，清真孰许俦。潇光如婉约，苍霭解相酬。设欲结三友，谁当占一筹。
烟月清真楼
作者：弘历
朝代：清
体裁：七言绝句

华檠甫过赏灯辰，烟意冲融月意春。不涉世间丝管闹，高楼惟是领清真。
烟月清真楼
作者：弘历
朝代：清
体裁：五言律诗

春月真谁比，春烟清以嘉。宁须轻拂柳，且未淡笼花。凝处半轮映，挂时一缕斜。古来两契友，风韵特无加。
烟月清真楼口号
作者：弘历
朝代：清
体裁：七言绝句

春月春烟萃景新，不誇佳丽尚清真。轻笼淡照三千界，似笑华镫赏节人。
烟郊
作者：弘历
朝代：清
体裁：七言律诗

杏村柳墅澹烟光，别馆虚明向远冈。悦目岂缘萃景处，怡情兼有读书堂。郊原通望都含润，花草当春自解芳。五日往来何所异，麦苗被陇较前长。
烟郊行宫作
作者：弘历
朝代：清
体裁：七言律诗

东路行宫斯最古，自京驻跸此开程。庭松已入画图格，阶草惯经枯菀评。六十七春秋瞥眼，寡鳏独黎庶关情。孜孜不敢初心负，皇祖恩深终始盟。
烟郊行宫作
作者：弘历
朝代：清
体裁：七言律诗

小雨霏霏即放晴，离宫飒爽拂衣生。浃旬书室往回景，几树庭柯今昔情。未觉名山助秋兴，祇愁潦水误春耕。行行此去临嵩洛，千里民依次第评。
烟郊行宫作
作者：弘历
朝代：清
体裁：五言律诗

潞水浮桥过，驱车廿里途。行宫卓午到，春景昔年符。为见新耕少，亟筹旧潦输。芸帷将绨几，纵好不知娱。
烟郊行宫作
作者：弘历
朝代：清
体裁：七言律诗

白涧烟郊路不赊，驻銮卓午赏清嘉。趁閒耐可披芸帙，应节何须问菊花。所过䨟田存潦水，因怜灾户有咨嗟。便宣畺吏询赈务，要使向隅泽遍加。
烟郊行宫作
作者：弘历
朝代：清
体裁：五言律诗

驻跸午时前，烟郊眄野烟。松斋斯憩静，麦陇未融芊。暮色来平楚，春云暗远天。壁题书丙戌，瞥眼又三年。
烟郊行宫偶作
作者：弘历
朝代：清
体裁：五言律诗

虚馆向明开，停骖适可哉。偶然成小坐，便觉净浮埃。村远遮苍霭，庭閒绕绿苔。所欣敕几暇，书史足清陪。
烟郊行宫叠去岁诗韵
作者：弘历
朝代：清
体裁：七言律诗

命驾田盘止顿便，绿窗碧树又葱然。游观藉以消无赖，来往相于似有缘。静悟春花复秋月，痛因今岁较前年。徘徊未获安心处，空说安心已竟禅。
烟郊行宫夜坐
作者：弘历
朝代：清
体裁：七言律诗

别馆延缘驻六飞，夜寒深坐漏声稀。读书旧惜心浮过，模帖今知貌似非。窗纸明含宫蜡换，帘氍煖映地垆围。羽林却廑随清跸，布帐宵禁朔吹威。
烟郊行宫晚坐
作者：弘历
朝代：清
体裁：七言绝句

惠遐南苑事经临，路便居停夕景侵。壁什春巡刚瞥眼，行云流水两无心。
烟郊行宫晚坐
作者：弘历
朝代：清
体裁：古风

春宵雪后寒，古月望前洁。雪月成双清，幽斋景殊绝。瓷檠燄花落，竹灶茶烟歇。托好有常因，即事惬静悦。去岁将今夕，不起心分别。
烟郊行宫晚坐
作者：弘历
朝代：清
体裁：七言律诗

稍葺行宫驻跸便，文窗芸榻景依然。纵无松竹供吟趣，颇有诗书作静缘。小住亦佳逢此夕，所思难遣忆前年。语禽嘲哳非无意，喧寂都来契四禅。
烟郊行宫晚坐
作者：弘历
朝代：清
体裁：五言律诗

行宫无藻饰，称朴弗称华。容膝较已广，会心宁在遐。松惟撑老干，杏欲吐新花。傍晚云容重，作霖斯益嘉。
烟郊行宫晚坐
作者：弘历
朝代：清
体裁：五言律诗

首宿兹恒驻，行旌指旧都。慕怀摅廿载，历景待前途。雾敛云消矣，天高日朗乎。晚间观昔句，秪觉意悲吾。
烟郊行宫晚景
作者：弘历
朝代：清
体裁：七言律诗

朱鸟苍茫落远天，碧螺约邈隐暝烟。萧斋翰席偶今夕，江砚宣毫又隔年。牧唱几声度墙外，庭花一树舞风前。壁诗不拟重追忆，自识吟时已惘然。
烟郊行宫遣闷
作者：弘历
朝代：清
体裁：古风

往还六日间，乃值三朝雨。春季所艰得，优沾利麦黍。却未误瞻陵，亦匪碍行旅。似此心宜舒，弗舒非别苦。湖南征乱苗，湖北邪教鼓。虽频得胜报，缚逆尚待睹。遣闷吟五言，先忧固吾所。
烟郊行宫雨中即景·其一
作者：弘历
朝代：清
体裁：七言绝句

雨启行旌雨驻跸，一犁近远喜均沾。寻常那识烟郊趣，佳处今才亲切拈。
烟郊行宫雨中即景·其三
作者：弘历
朝代：清
体裁：七言绝句

歌舞农夫怨行路，东坡此语未云然。试看布帐渐淋者，谁不心欣利大田。
烟郊行宫雨中即景·其二
作者：弘历
朝代：清
体裁：七言绝句

烟丝�雭复空濛，郊野春光迥不同。更上小楼聊极目，笠云蓑雨遍南东。
烟雨楼
作者：弘历
朝代：清
体裁：七言律诗

启跸前霖跸启晴，农功旅况叶休贞。今朝适上高楼望，两可无关一已情。四壁诗看烟意润，万山画映霁光晶。此方却喜新沾泽，遥听平冈叱犊耕。
烟雨楼
作者：弘历
朝代：清
体裁：七言律诗

弗通陆步祗通舟，为爱其名试一游。果见峰烟含羃䍥，便期湖雨落绸缪。驱炎送爽如人愿，渥下优高与物庥。不在景佳在农庆，知吾意者庶层楼。
烟雨楼
作者：弘历
朝代：清
体裁：古风

昨因讳楼名，驻久未一往。既然何必然，舣舟石岸上。烟雨旋以消，风日清而朗。乃知陟趋避，不可谓豪爽。万里悟同如，五字发奇想。咄哉语复失，三曰忧宜享。
烟雨楼即景
作者：弘历
朝代：清
体裁：七言律诗

不蓬莱岛即方壶，弱柳新荑清且都。烟态依稀如雨态，滮湖消息递西湖。自宜春夏秋冬景，何必渔樵耕牧图。应放晴光补畴昔，奇遐毕献兴真殊。
烟雨楼叠旧作韵
作者：弘历
朝代：清
体裁：七言律诗

烟丝罥柳柳丝濛，雨意迎人人意通。自是云容盟水态，并宜草绿藉花红。奚称处括沔阳彼，总属天高地厚中。耕织图诗屏宛在，不殊惇史惕深宫。
烟雨楼喜晴作
作者：弘历
朝代：清
体裁：七言律诗

山庄时雨复时晴，遇此何修敬畏生。今晓霏霖略觉久，过辰开霁慰回怦。祗欣黍垄都催实，奚碍湖楼不副名。齐豫虽沾水未长，殷期继霈远牵情。
烟雨楼四咏 其一 烟
作者：弘历
朝代：清
体裁：七言律诗

晴为烟则阴为雨，羃实浮空淡荡然。盈手无形还不湿，试嘘分半又凝全。飘飘初自鼎头袅，漠漠旋从帘角连。承德朝炊万家起，至今乐利沐尧年。
烟雨楼四咏 其三 假山
作者：弘历
朝代：清
体裁：七言律诗

青莲岛本水中央，石刻三言圣藻煌。接垒假山因缀景，相资高阁作清防。玲珑颇具丘壑势，咫尺宁劳筇屐忙。掩映四邻真者在，不知孰幻孰为常。
烟雨楼四咏 其二 雨
作者：弘历
朝代：清
体裁：七言律诗

大斯霶霈细霏微，总助楼中润景祈。春望其兴恒未至，夏愁已甚冀无违。岂常雁塞豫而乐，比似鸳湖是也非。暑雨自多怨咨者，思艰每用缅前徽。
烟雨楼四咏 其四 真树
作者：弘历
朝代：清
体裁：七言律诗

借询树以若为真，独十八公名亶循。驻岛应从疏仡代，得朋惟有大椿邻。烟恒冬亦雨恒夏，月自秋而风自春。摩诘后生犹絮语，奚称种作老龙鳞。
烟雨楼对荷作
作者：弘历
朝代：清

花盛原因开以迟，楼阴一片绮纨披。屈为信理固宜是，淡弗华高乃在兹。鹿苑不妨恣游奕，鸳湖岂必较参差。设如座喻对君子，香树依稀与论诗。
烟雨楼对荷有作
作者：弘历
朝代：清
体裁：七言律诗

不欲速还时不孤，金风玉露锦平铺。闯香无碍鱼乐国，入画有如武列湖。弗语閒情超笔墨，袭人静馥满袍襦。试询钱董诸君子，烟雨能同塞景无。
烟雨楼对雨
作者：弘历
朝代：清
体裁：七言律诗

塞垣湖阁写南江，无对佳区斯有双。曰雨曰烟名已副，孰宾孰主虑应降。米家画里山四界，列子御中风八窗。一洗尘心无不洗，那知声色与摐摐。
烟雨楼对雨
作者：弘历
朝代：清
体裁：七言律诗

摘句兹来欲减之，待吟遂至柏旬期。今朝即景不孤望，便与登楼一赋诗。疏点密丝相间作，薄寒软润细为披。何殊庚子滮湖上，屏展陈群书对时。
烟雨楼对雨
作者：弘历
朝代：清
体裁：七言律诗

烟雨为名烟雨实，高楼名实两收乎。乍疏或密胥宜句，竖洒横排总入图。避湿看饶斯鹿野，驱炎觉胜彼鸳湖。片时驰念关以内，曾否均沾顿谴吾。
烟雨楼对雨
作者：弘历
朝代：清
体裁：七言律诗

西南云起有雷鸣，眨眼天中雴雨倾。竖洒横排亟畅意，繁弦急管莫形声。八窗那得珠帘捲，四宇纷披银竹晶。略释渴忧生逸趣，高楼今日善循名。
烟雨楼对雨
作者：弘历
朝代：清
体裁：七言律诗

进舫中湖略�雭，至楼片刻遂霶�。烟容雨态名副矣，塞北浙南实异么。墙外农夫喜有庆，阶阴君子对无讹。既沾六月却宜霁，目属云开意更多。
烟雨楼得句
作者：弘历
朝代：清
体裁：古风

山庄所弗歉者山，亦如水国弗歉水。而此御湖中有楼，斯胜滮湖之楼矣。前此塞田颇觉乾，甫经驻跸逢霖美。舟行小舣眄烟波，接上落空莫形拟。瑶林或近或复遥，银竹时霏时亦止。兹已佳哉虑其过，揽景愁弗胜乎喜。
烟雨楼晴望
作者：弘历
朝代：清
体裁：七言律诗

新秋今日逢月朔，月朔晴占一月谐。便与登楼聊骋目，可知霁景正开怀。锤峰帽岭纵横影，莲岛鸳湖借助佳。何必循名曰烟雨，八徵洪范注无乖。
烟雨楼晴望
作者：弘历
朝代：清
体裁：古风

滮湖之楼武列上，水态云容不殊状。底须缩地诩仙家，游目畅心胥一样。南巡在春弗在秋，秋晴欣独登斯楼。朗峰晃樾入波面，问槜李者能斯不。山庄已驻月馀矣，霖则为愁霁为喜。今朝即景供慰观，奚必盛名副其美。
烟雨楼用韩子祁诗韵
作者：弘历
朝代：清

春云欲泮旋濛濛，百顷南沏一棹通。回望还迷堤柳绿，到来才辨榭梅红。不殊图画倪黄境，真是楼台烟雨中。欲倩李牟携铁笛，月明度曲水晶宫。
烟雨楼用韩子祁诗韵
作者：弘历
朝代：清
体裁：七言律诗

春云欲泮旋濛濛，百顷南湖一棹通。回望还迷堤柳绿，到来才辨榭梅红。不殊图画倪黄境，真是楼台烟雨中。欲倩李牟携铁笛，月明度曲水晶宫。
烟雨楼眺望
作者：弘历
朝代：清
体裁：古风

既雨云未收，欲晴风作细。披襟爽惬怀，凭槛景满志。素鉴带阶基，绿毯接水裔。濯濯几群鹿，饮啜任其意。幸哉尔其饱，民饱方尔逮。
烟雨楼观莲
作者：弘历
朝代：清
体裁：七言律诗

一再秋旻霁景鲜，芙蓉初发谢诗妍。自然可爱温宗鲍，奚必定拘雨与烟。即此閒凭元璙阁，赢他饱看敖汉莲。迟成原是君子德，镜里流光阅永年。
热
作者：弘历
朝代：清
体裁：古风

三庚正值中，炎歊实甚常。山庄称避暑，朝暮原爽凉。日午酷郁陶，挥汗湿衣裳。广厦犹如此，卑屋其奚当。是因人烟胜，万家百倍曩。习字或吟句，静观消烦忙。设以农功论，山稼诚宜旸。
热
作者：弘历
朝代：清
体裁：古风

三日未澍雨，顿觉炎歊甚。此实夏之常，郁蒸养汇品。设使恒爽凉，禾稼那熟稔。然而山庄中，副名处多审。风拂泉清籁，曦度林佳荫。是胥堪避暑，而况心静禀。独忆扈跸众，尘市嚣堪恁。
热
作者：弘历
朝代：清
体裁：古风

上浣雨虽沾，惜乎势微小。不及口以内，三寸继润好。口外泽实逊，近复蒸炎燥。言念禾稼长，迫待优霖膏。山庄避暑区，尚觉郁歊搅。城外扈来众，怨咨应不少。
热
作者：弘历
朝代：清
体裁：五言律诗

不雨刚十日，秋阳顿炽然。亦知久非也，仍觉畏如焉。荞陇泽需润，菜畦乾可怜。心萦农圃际，祇自益忧煎。
热
作者：弘历
朝代：清
体裁：古风

不雨将及旬，昨晚才微洒。仅看湿地茵，未至溜檐瓦。炎熇迩来剧，赫日赤如赭。二麦已收定，禾黍遍绿野。长养兹其时，亟待甘膏泻。人咸云可需，我独觉难假。今岁实厚幸，优沾春逮夏。恃恩或志矜，致是迟迟者。协时大雨行，伫霈天锡嘏。
热
作者：弘历
朝代：清
体裁：古风

不雨已三日，麦菜庆宜旸。南望系遐思，一律愿苏杭。却以地卑湿，骤热郁阳光。如北地夏五，候早一月强。挥扇无爽风，蚊雷势更张。北人非习惯，归骑催应忙。绻彼三莳者，炙背何以当。于蚕则已宜，于麦虑有妨。因悟鲜两全，更恐蒸云茫。随处励勤民，对时廑省方。
热
作者：弘历
朝代：清
体裁：古风

不雨畏炎热，稚苗恐难支。雨足热亦得，德暑惟其宜。黍田普沾润，所藉旸以时。身燠心则适，较前情顿移。崇轩况延凉，八面来轻飔。南亩力耕者，灼背渠宁辞。
热
作者：弘历
朝代：清
体裁：古风

中秋前后夕，微雨送轻凉。将谓侵寻冷，晚田虑或妨。切切不恝怀，宁止行旅庆。迩日当驻宿，过午每宜旸。农喜颖穗实，马免炎暍伤。两全信艰致，慰矣心转惶。
热
作者：弘历
朝代：清
体裁：五言律诗

云汉望难安，烦熇势转漫。未教忧暑雨，早觉畏炎官。视事趁朝爽，无眠坐夜阑。盼霖增惕息，此志倩谁宽。
热
作者：弘历
朝代：清
体裁：古风

今年节候晚，热亦较向迟。二麦逮将熟，日以晅则宜。迩近骤炎蒸，纵风歊氛披。麦穗结实际，曰燠斯惟时。园亭气既清，广轩敞四垂。书史伴几暇，虽热心神怡。然有弗怡者，迫望军邮驰。
热
作者：弘历
朝代：清
体裁：古风

今朝午觉热，乃符夏德暑。暑亦岂能无，长遂化工补。然此山庄中，饶有避炎所。谷口风送凉，林间阴更普。广轩复庨豁，蒸溽弗到户。墙外市廛辏，难免烦敲鼓。因忆仆从人，可忘怨咨苦。
热
作者：弘历
朝代：清
体裁：七言律诗

今朝炎热昨宵凉，塞外寒喧曷有常。候未三庚先报暑，秋临二麦正宜旸。较睛量雨惟农切，探节数时有句偿。应接虽然略无暇，静观或亦养心方。